/* COM/2011/0626 final/3 - 2011/0281 (COD) */ Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi organizzazzjoni komuni tas-swieq fi prodotti agrikoli (ir-Regolament dwar l-OKS Unika)





MEMORANDUM TA’ SPJEGAZZJONI 1. IL-KUNTEST TAL-PROPOSTA Il-proposta tal-Kummissjoni għal Qafas Finanzjarju Multiannwali (QFM) għall-2014-2020 (il-proposta għal QFM)[1] tistabbilixxi l-qafas baġitarju u l-orjentazzjonijiet prinċipali għall-Politika Agrikola Komuni (PAK). Abbażi ta’ dan, il-Kummissjoni tippreżenta sett ta’ regolamenti li jistabbilixxu l-qafas leġiżlattiv tal-PAK għall-perjodu 2014-2020, flimkien ma' valutazzjoni tal-impatt ta' xenarji oħra possibbli għall-evoluzzjoni tal-politika. Il-proposti attwali ta’ riforma huma bbażati fuq il-Komunikazzjoni dwar il-PAK fid-dawl tas-sena 2020[2] li ddeskriviet alternattivi ta’ politika ġenerali biex jiġu indirizzati l-isfidi futuri għall-agrikoltura u ż-żoni rurali u biex jintlaħqu l-għanijiet iffissati għall-PAK, jiġifieri 1) il-produzzjoni vijabbli tal-ikel; 2) il-ġestjoni sostenibbli tar-riżorsi naturali u azzjonijiet relatati mal-klima, u 3) l-iżvilupp territorjali bbilanċjat. Minn dak iż-żmien, l-orjentazzjonijiet tar-riforma msemmija fil-Komunikazzjoni ġew appoġġjati b’mod ġenerali kemm fid-dibattitu interistituzzjonali[3] kif ukoll fil-konsultazzjoni mal-partijiet interessati li saru fil-qafas tal-valutazzjoni tal-impatt. Tema komuni li ħarġet f’dan il-proċess hija l-ħtieġa ta’ promozzjoni tal-użu effikaċi tar-riżorsi fir-rigward tat-tkabbir b’mod intelliġenti, sostenibbli u inklużiv għall-agrikoltura u għaż-żoni rurali tal-UE konformi mal-istrateġija Ewropa 2020, fejn l-istruttura tal-PAK tinżamm madwar żewġ pilastri li jużaw strumenti kumplimentari biex jinkisbu l-istess għanijiet. Il-Pilastru I ikopri pagamenti diretti u miżuri tas-suq li jipprovdu appoġġ bażiku annwali għad-dħul tal-bdiewa tal-UE u appoġġ fil-każ ta' tfixkil tas-suq speċifiku, filwaqt li l-Pilastru II ikopri l-iżvilupp rurali fil-każ fejn l-Istati Membri jfasslu u jikkofinanzjaw programmi multiannwali taħt qafas komuni[4]. Permezz ta’ riformi suċċessivi, il-PAK żiedet l-orjentazzjoni tal-agrikoltura lejn is-suq filwaqt li pprovdiet appoġġ għad-dħul tal-produtturi, tejbet l-integrazzjoni tar-rekwiżiti ambjentali u saħħet l-appoġġ għall-iżvilupp rurali bħala politika integrata għall-iżvilupp taż-żoni rurali fl-UE kollha. Madankollu, l-istess proċess ta’ riforma wassal għal ħtieġa akbar ta’ tqassim aħjar tal-appoġġ fl-Istati Membri u bejniethom, kif ukoll għal appelli biex il-miżuri li jkollhom l-għan li jindirizzaw aħjar l-isfidi ambjentali u l-volatilità tas-suq. Fl-imgħoddi, ir-riformi kienu jindirizzaw l-aktar l-isfidi endoġeni; minn ħafna produzzjoni ta’ ikel żejjed sa kriżijiet ta’ sikurezza tal-ikel; dawn ir-riformi kienu utli għall-UE, kemm fuq il-front domestiku kif ukoll fuq dak internazzjonali. Madankollu, il-biċċa l-kbira tal-isfidi tal-lum huma riżultat ta’ fatturi li huma esterni għall-agrikoltura, u għalhekk, jeħtieġu rispons ta’ politika aktar ġenerali. Il-pressjoni fuq id-dħul agrikolu mistennija tissokta peress li l-bdiewa qed jiffaċċjaw aktar riskji, tnaqqis fil-produttività u pressjoni fuq il-marġini tal-qligħ minħabba żieda fil-prezzijiet tal-mezzi ta' produzzjoni; għalhekk, hemm il-ħtieġa li l-appoġġ għad-dħul ikompli jingħata u li jissaħħu l-istrumenti li jippermettu titjib fil-ġestjoni tar-riskji u fir-rispons għal sitwazzjonijiet ta’ kriżi. L-agrikoltura b’saħħitha hija vitali għall-industrija tal-ikel tal-UE u għas-sigurtà globali tal-ikel. Fl-istess ħin, l-agrikoltura u ż-żoni rurali qed jiġu mitluba jsaħħu l-isforzi tagħhom biex jilħqu l-miri ambizzjużi fir-rigward tal-klima u tal-enerġija u biex jimplimentaw l-istrateġija għall-bijodiversità li huma parti mill-aġenda Ewropa 2020. Il-bdiewa, li flimkien ma’ dawk li jieħdu ħsieb il-foresti huma l-aktar nies li jużaw l-art, se jkollhom bżonn tal-appoġġ biex ikunu jistgħu jadottaw u jżommu sistemi u prattiki tal-biedja li jkunu partikolarment favorevoli biex jintlaħqu l-miri ambjentali u dawk klimatiċi, għaliex il-prezzijiet tas-suq ma jirriflettux il-forniment ta’ dawn il-beni pubbliċi. Se jkun ukoll essenzjali li l-potenzjal divers taż-żoni rurali jiġi utilizzat bl-aħjar mod u b’hekk jingħata kontribut għat-tkabbir inklużiv u għall-koeżjoni. Għalhekk, fil-futur, il-PAK mhux se tkun politika li taħseb biss għal parti żgħira, anke jekk essenzjali, tal-ekonomija tal-UE, iżda se tkun ukoll politika ta’ importanza strateġika għas-sigurtà tal-ikel, għall-ambjent u għall-bilanċ territorjali. Huwa f’dan li jinsab il-valur miżjud tal-UE minn politika verament komuni li tagħmel l-aktar użu effiċjenti mir-riżorsi baġitarji limitati għaż-żamma ta’ agrikoltura sostenibbli fl-UE kollha, li tindirizza kwistjonijiet transkonfinali importanti bħat-tibdil fil-klima u t-tisħiħ tas-solidarjetà fost l-Istati Membri, filwaqt li tippermetti wkoll il-flessibilità fl-implimentazzjoni biex jitqiesu l-esiġenzi lokali. Il-qafas stabbilit fil-proposta għal QFM jipprevedi li l-PAK għandha żżomm l-istruttura ta’ żewġ pilastri tagħha, fejn il-baġit għal kull pilastru jinżamm fil-livell nominali tiegħu tal-2013 u b’enfasi ċara li jinkisbu riżultati fir-rigward tal-prijoritajiet ewlenin tal-UE. Il-pagamenti diretti għandhom jippromwovu l-produzzjoni sostenibbli billi 30% tal-ammont baġitarju tagħhom jiġi assenjat għal miżuri obbligatorji li huma ta’ benefiċċju għall-klima u l-ambjent. Il-livelli tal-ħlasijiet għandhom jikkonverġu b’mod gradwali u l-ħlasijiet lil benefiċjarji kbar għandhom ikunu suġġetti għal iffissar progressiv tal-limitu massimu. L-iżvilupp rurali għandu jiġi inkluż f’Qafas Strateġiku Komuni flimkien ma’ fondi oħra tal-UE ta’ ġestjoni komuni, b’approċċ imsaħħaħ favur il-ksib ta’ riżultati, u suġġett għall-applikazzjoni ta’ kundizzjonijiet ex-ante mtejba u aktar ċari. Fl-aħħarnett, għall-miżuri tas-suq, il-finanzjament tal-PAK għandu jiġi msaħħaħ permezz ta’ żewġ strumenti li mhumiex tal-QFM: 1) riżerva ta’ emerġenza b’rispons għal sitwazzjonijiet ta’ kriżi; u 2) l-estensjoni tal-ambitu tal-Fond Ewropew ta' Aġġustament għall-Globalizzazzjoni. Abbażi ta’ dan, l-elementi ewlenin tal-qafas leġiżlattiv għall-PAK fil-perjodu 2014-2020 huma stabbiliti fir-Regolamenti li ġejjin: - Proposta għal Regolament tal-Parlament Ewropew u tal-Kunsill li jistabbilixxi regoli għal pagamenti diretti lill-bdiewa skont skemi ta' appoġġ fil-qafas tal-Politika Agrikola Komuni ('ir-Regolament dwar il-pagamenti diretti'); - Proposta għal Regolament tal-Parlament Ewropew u tal-Kunsill li jistabbilixxi organizzazzjoni komuni tas-swieq fi prodotti agrikoli ('ir-Regolament dwar l-OKS Unika'); - Proposta għal Regolament tal-Parlament Ewropew u tal-Kunsill dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) ('ir-Regolament dwar l-iżvilupp rurali'); - Proposta għal Regolament tal-Parlament Ewropew u tal-Kunsill dwar dwar il-finanzjament, l-immaniġġjar u l-monitoraġġ tal-politika agrikola komuni ('ir-Regolament orizzontali'). - Proposta għal Regolament tal-Kunsill li jistabbilixxi miżuri dwar l-iffissar ta’ ċerti għajnuniet u rifużjonijiet relatati mal-organizzazzjoni tas-swieq fi prodotti agrikoli; - Proposta għal Regolament tal-Parlament Ewropew u tal-Kunsill li jemenda r-Regolament (KE) Nru 73/2009 fir-rigward tal-applikazzjoni tal-pagmenti diretti lill-bdiewa fir-rigward tas-sena 2013; - Proposta għal Regolament tal-Parlament Ewropew u tal-Kunsilli li jemenda r-Regolament tal-Kunsill (EC) Nru 1234/2007 fir-rigward tar-reġim tal-iskem tal-paagment uniku u l-appoġġ lil min ikabbar id-dwieli. Ir-regolament dwar l-iżvilupp rurali jibni fuq il-proposta ppreżentata mill-Kummissjoni fis-6 ta' Ottubru 2011 li tistipula regoli komuni għall-fondi kollha li joperaw taħt Qafas Strateġiku Komuni[5] Dan għandu jiġi seġwit b’Regolament dwar l-iskema għall-persuni l-aktar fil-bżonn, li attwalment, il-finanzjament għalihom jingħata taħt intestatura differenti tal-QFM.. Barra minn hekk, qed jiġu mfassla regoli ġodda dwar il-pubblikazzjoni ta’ informazzjoni dwar il-benefiċjarji, b’qies għall-oġġezzjonijiet espressi mill-Qorti tal-Ġustizzja tal-Unjoni Ewropea, bil-ħsieb li jinstab l-aktar mod xieraq kif id-dritt tal-benefiċjarji għall-protezzjoni ta’ dejta personali jiġi rrikonċiljat mal-prinċipju tat-trasparenza. 2. RIŻULTATI TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONI TAL-IMPATT Abbażi tal-evalwazzjoni tal-qafas ta' politika attwali u ta’ analiżi tal-isfidi u l-esiġenzi futuri, il-valutazzjoni tal-Impatt tevalwa u tqabbel l-impatt ta’ tliet xenarji possibbli. Dan huwa r-riżultat ta’ proċess twil li beda f'April 2010 u li tmexxa minn grupp bejn is-servizzi li ġabar analiżi kwantitattiva u kwalitattiva estensiva, u li jinkludi l-iffissar ta’ sitwazzjoni bażi fil-forma ta’ projjezzjonijiet fuq terminu medju ta’ żmien għas-swieq agrikoli u d-dħul tagħhom sal-2020 u l-immudellar tal-impatt ta' xenarji differenti ta’ politika fuq l-ekonomija tas-settur. It-tliet xenarji li ġew elaborati fl-evalwazzjoni tal-impatt huma: 1) xenarju ta’ aġġustament li jżomm il-qafas tal-politika attwali filwaqt li jindirizza n-nuqqasijiet l-aktar importanti tiegħu, bħad-distribuzzjoni tal-pagamenti diretti; 2) xenarju ta’ integrazzjoni li jinvolvi tibdil kbir fil-politika fil-forma ta’ pagamenti diretti li jkunu mmirati aħjar u li jkunu aktar ekoloġiċi, flimkien mat-tisħiħ tal-miri strateġiċi għall-politika tal-iżvilupp rurali b’koordinazzjoni aħjar ma’ politiki oħra tal-UE, kif ukoll l-estensjoni tal-bażi legali biex jiżdiedu l-possibbiltajiet ta’ kooperazzjoni bejn il-produtturi; u 3) xenarju ta’ ffukar mill-ġdid li jagħti orjentazzjoni ġdida lill-politika, esklussivament favur l-ambjent, fejn il-pagamenti diretti jitneħħew b' mod gradwali progressiv, bl-ipoteżi li l-kapaċità produttiva tista’ tibqa’ l-istess mingħajr appoġġ u li l-esiġenzi soċjoekonomiċi taż-żoni rurali jkunu jistgħu jiġu ssodisfati permezz ta’ politiki oħra. Fl-isfond tal-kriżi ekonomika u l-pressjoni fuq il-finanzi pubbliċi, li l-UE wieġbet għalihom bl-istrateġija Ewropa 2020 u bil-proposta għal QFM, it-tliet xenarji jagħtu piż differenti lilkull wieħed mit-tliet għanijiet ta’ politika tal-PAK li timmira għal agrikoltura aktar kompetittiva u sostneibbli f'żoni rurali dinamiċi. Bil-ħsieb li jittejjeb l-allinjament mal-istrateġija Ewropa 2020, notevolment f’termini tal-użu effiċjenti tar-riżorsi, se jkun dejjem aktar essenzjali li l-produttività agrikola tittejjeb permezz tar-riċerka, tat-trasferiment tal-għarfien u tal-promozzjoni tal-koperazzjoni u l-innovazzjoni (inkluż permezz tas-Sħubija Ewropea għall-Innovazzjoni għall-produttività u sostenibbiltà agrikola). Billi l-politika agrikola tal-UE ma għadhiex tiffunzjona aktar f’ambjent politiku kkaratterizzat mit-tfixkil tal-kummerċ, hija mistennija pressjoni addizzjonali fuq is-settur minħabba ż-żieda fil-liberalizzazzjoni, notevolment fil-qafas tal-Aġenda ta' Doha għall-Iżvilupp (DDA) jew tal-Ftehim ta’ Kummerċ Ħieles (FTA) ma’ Mercosur. Fit-tfassil tat-tliet xenarji ta’ politika tqiesu l-preferenzi espressi waqt il-konsultazzjoni li saret fil-kuntest tal-valutazzjoni tal-impatt. Il-partijiet interessati ġew mistiedna jagħtu l-kontribut tagħhom bejn it-23.11.2010 u l-25.1.2011 u fit-12.1.2011 ġie organizzat kumitat konsultattiv. Dawn huma l-punti ewlenin, fil-qosor:[6] - Jeżisti qbil ġenerali bejn il-partijiet interessati dwar il-ħtieġa ta’ PAK, b’saħħitha bbażata fuq struttura ta’ żewġ pilastri, biex jiġu indirizzati l-isfidi tas-sikurezza tal-ikel, il-ġestjoni sostenibbli tar-riżorsi naturali u l-iżvilupp territorjali. - Il-biċċa l-kbira ta’ dawk li wieġbu jaħsbu li l-PAK għandha taqdi rwol fl-istabilizzazzjoni tas-swieq u tal-prezzijiet. - Il-paritijiet interessati għandhom opinjonijiet differenti dwar l-immirar tal-appoġġ (speċjalment dwar ir-ridistribuzzjoni tal-għajnuna diretta u dwar l-iffissar tal-limitu massimu tal-pagamenti). - Jeżisti qbil li ż-żewġ pilastri jistgħu jaqdu rwol importanti biex tiżdied l-azzjoni favur il-klima u biex tittejjeb il-prestazzjoni ambjentali fl-interess tas-soċjetà tal-UE Filwaqt li bosta bdiewa jemmnu li dan l-approċċ diġà qiegħed jiġi implimentat, il-pubbliku ġenerali huwa tal-fehma li l-pagamenti tal-Pilastru I jistgħu jintużaw b’mod aktar effiċjenti. - Dawk li wieġbu jixtiequ li l-partijiet kollha tal-UE, inkluż iż-żoni anqas vantaġġati, ikunu jagħmlu parti mit-tkabbir u l-iżvilupp futuri. - L-integrazzjoni tal-PAK ma’ politiki oħra, bħal dawk ambjentali, tas-saħħa, tal-kummerċ u tal-iżvilupp, ġiet enfasizzata minn għadd kbir ta’ dawk li wieġbu. - L-innovazzjoni, l-iżvilupp ta’ impriżi kompetittivi u l-provvista ta’ beni pubbliċi liċ-ċittadini tal-UE huma meqjusa bħala modi kif il-PAK tista’ tiġi allinjata mal-istrateġija Ewropa 2020. Għalhekk, il-valutazzjoni tal-impatt ipparagunat it-tliet xenarji ta’ politika possibbli: Ix-xenarju ta’ ffukar mill-ġdid għandu jaċċellera l-aġġustament strutturali fis-settur agrikolu, billi jisposta l-produzzjoni lejn iż-żoni l-aktar kosteffikaċi u lejn is-setturi li jħallu l-aktar qligħ. Filwaqt li dan għandu jżid il-finanzjament favur l-ambjent b’mod sinifikanti, minħabba l-ambitu limitat tal-intervent fis-suq, jista’ wkoll jesponi lis-settur għal riskji akbar. Barra minn hekk, dan ix-xenarju jġib miegħu kost soċjali u ambjentali sinifikanti, minħabba li ż-żoni inqas kompetittivi jkollhom jiffaċċjaw telf fid-dħul u degradazzjoni ambjentali konsiderevoli, peress li l-politika titlef l-ingranaġġ tal-pagamenti diretti assoċjat mar-rekwiżiti ta’ kundizzjonalità. Fuq in-naħa l-oħra tal-ispektrum, ix-xenarju ta’ aġġustament għandu jkun l-aktar wieħed adatt biex tiġi żgurata l-kontinwità politika, b’titjib limitat iżda tanġibbli kemm mil-lat tal-kompetittività agrikola kif ukoll minn dak tal-prestazzjoni ambjentali. Madankollu hemm dubji serji dwar jekk dan ix-xenarju jistax jindirizza b’mod adegwat l-isfidi kbar tal-futur għas-setturi tal-klima u tal-ambjent, liema setturi jsaħħu s-sostenibbiltà fit-tul tal-agrikoltura. Ix-xenarju ta’ integrazzjoni jintroduċi elementi innovattivi permezz ta’ pagamenti diretti li jkunu mmirati aħjar u li jkunu aktar ekoloġiċi. L-analiżi turi li l-pagamenti diretti aktar ekoloġiċi jistgħu jsiru b’kost raġonevoli għall-bdiewa, għalkemm ċertu ammont ta’ piż amministrattiv ma jistax jiġi evitat. Bl-istess mod, jista’ jingħata impetu ġdid fl-iżvilupp rurali, dejjem jekk il-possibbiltajiet il-ġodda jintużaw b’mod effiċjenti mill-Istati Membri u r-reġjuni u jekk il-qafas strateġiku komuni mal-fondi l-oħra tal-UE ma jeliminax is-sinerġiji mal-Pilastru I jew idgħajjef il-punti tajbin li jikkaratterizzaw l-iżvilupp rurali. Jekk jintlaħaq il-bilanċ ġust, dan ix-xenarju għandu jkun l-aktar wieħed adatt biex tiġi indirizzata s-sostenibbiltà fit-tul tal-agrikoltura u taż-żoni rurali. Abbażi ta’ dan, il-valutazzjoni tal-impatt tikkonkludi li x-xenarju ta’ integrazzjoni huwa l-aktar wieħed ibbilanċjat li jista' jintuża biex il-PAK tiġi allinjata b’mod progressiv mal-għanijiet strateġiċi tal-UE, liema bilanċ jista’ jinkiseb ukoll bl-implimentazzjoni tad-diversi elementi inklużi fil-proposti leġiżlattivi. Se jkun essenzjali wkoll li jiġi żviluppat qafas ta’ evalwazzjoni biex titkejjel il-prestazzjoni tal-PAK permezz ta’ sett ta’ indikaturi komuni marbuta mal-għanijiet tal-politika. Is-simplifikazzjoni kienet wieħed mill-aspetti importanti meqjusa matul il-proċess, u din għandha tiġi msaħħa b'diversi modi, pereżempju bir-razzjonalizzazzjoni tal-kundizzjonalità u tal-istrumenti tas-suq, jew bit-tfassil tal-iskema tal-bdiewa ż-żgħar. Barra minn hekk, il-pagamenti diretti aktar ekoloġiċi għandhom jitfasslu b’tali mod li jimminimizzaw il-piż amministrattiv, inkluż l-ispejjeż tal-kontrolli. 3. ELEMENTI LEGALI TAL-PROPOSTA Huwa propost li tinżamm l-istruttura attwali tal-PAK f’żewġ pilastri b’miżuri obbligatorji annwali ta’ applikazzjoni ġenerali għall-Pilastru I kumplimentati b’miżuri voluntarji mfassla aħjar għall-ispeċifiċitajiet nazzjonali u reġjonali fl-ambitu ta’ approċċ ta’ programmar multiannwali għall-Pilastru II. Madankollu, it-tfassil il-ġdid tal-pagamenti diretti jipprova jisfrutta aħjar is-sinerġiji mal-Pilastru II, li min-naħa tiegħu qiegħed inkluż f’Qafas Strateġiku Komuni biex ikun hemm koordinazzjoni aħjar ma’ fondi oħra ta’ ġestjoni komuni tal-UE. Abbażi ta’ dan, tinżamm ukoll l-istruttura attwali ta’ erba’ strumenti legali ta’ bażi, għalkemm l-ambitu tar-regolament finanzjarju jitwessa' biex jiġbor u jlaqqa' dispożizzjonijiet komuni f’dak li issa huwa msejjaħ ir-Regolament orizzontali. Il-proposti jikkonformaw mal-prinċipju tas-sussidjarjetà. Il-PAK hija tassew politika komuni: hija settur ta’ kompetenza kondiviża bejn l-UE u l-Istati Membri li qed tiġi trattata fil-livell tal-UE bil-għan li tinżamm agrikoltura sostenibbli u varja fl-UE kollha, li jiġu indirizzati kwistjonijiet transkonfinali importanti bħat-tibdil fil-klima u t-tisħiħ tas-solidarjetà fost l-Istati Membri. Fid-dawl tal-importanza tal-isfidi futuri għas-sigurtà tal-ikel, għall-ambjent u għall-bilanċ territorjali, il-PAK tibqa' politika ta’ importanza strateġika biex jiġu żgurati l-aktar risposta effikaċi għall-isfidi politiċi u l-aktar użu effiċjenti tar-riżorsi baġitarji. Barra minn hekk, huwa propost li tinżamm l-istruttura attwali ta’ strumenti f’żewġ pilastri fejn l-Istati Membri jkollhom aktar libertà biex ifasslu soluzzjonijiet adattati għall-ispeċifiċitajiet lokali tagħhom u biex jikkofinanzjaw il-Pilastru II. Is-Sħubija Ewropea għall-Innovazzjoni l-ġdida u s-sett ta' strumenti għall-ġestjoni tar-riskju huma inklużi wkoll fil-Pilastru II. Fl-istess ħin, il-politika se tiġi allinjata aħjar mal-istrateġija Ewropa 2020 (flimkien ma’ qafas komuni ma’ fondi oħra tal-UE) u jistgħu jiddaħħlu għadd ta' titjib u elementi ta’ simplifikazzjoni. Fl-aħħarnett, l-analiżi mwettqa fil-qafas tal-valutazzjoni tal-impatt turi b’mod ċar il-kost li jirriżulta jekk ma tittieħed ebda azzjoni, f’termini ta’ konsegwenzi ekonomiċi, ambjentali u soċjali negattivi. Ir-Regolament dwar l-OKS Unika jistipula regoli għall-organizzazzjoni komuni ta’ swieq agrikoli, fejn l-iskema ta’ għajnuna għall-persuni l-aktar fil-bżonn titqiegħed taħt strument separat. Il-kriżi li laqtet is-settur tal-ħalib fl-2008-2009 wriet il-ħtieġa li jinżamm mekkaniżmu ta' sikurezza effikaċi kif ukoll il-ħtieġa li l-istrumenti disponibbli jiġu razzjonalizzati. Anke waqt id-diskussjonijiet li saru wara, fil-Grupp ta’ Esperti ta’ Livell Għoli dwar il-Ħalib, ġiet indikata l-ħtieġa li jittejjeb il-funzjonament tal-katina alimentari. Għalhekk ir-Regolament għandu l-għan li jirrazzjonalizza, jespandi u jissimplifika d-dispożizzjonijiet abbażi tal-esperjenza miksuba sal-lum b'mekkaniżmi bħall-intervent pubbliku, il-ħżin privat, miżuri eċċezzjonali/ta’ emerġenza u għajnuna għal setturi speċifiċi kif ukoll biex jiffaċilitaw il-kooperazzjoni permezz tal-organizzazzjonijiet tal-produtturi u dawk interprofessjonali. Ċerti għajnuniet settorjali jitneħħew (eż. għall-ħalib xkumat, għall-ħops u għad-dud tal-ħarir). Is-sistema tal-kwoti tal-ħalib u l-projbizzjoni tat-tħawwil tad-dwieli waslu biex jiskadu, u għalhekk għandhom jibqgħu l-istess sal-iskadenzi kif previsti skont il-leġiżlazzjoni eżistenti. Il-kwoti taz-zokkor huma previsti li jiskadu sat-30 ta’ Settembru 2015. Ir-regolament jipprevedi dispożizzjoni unika biex tagħmel tajjeb għat-telf ta’ fiduċja tal-konsumaturi minħabba mard tal-annimali u klawżola ġenerali f’każ ta’ tfixkil fis-swieq li tiġi estiża għas-setturi kollha tal-OKS Unika attwali Il-kopertura tal-prodotti għar-rikonoxximent tal-organizzazzjonijiet tal-produtturi, tal-assoċjazzjonijiet tagħhom u tal-organizzazzjonijiet interprofessjonali mill-Istati Membri hija estiża għas-setturi kollha tal-OKS Unika attwali. L-appoġġ għall-istabbiliment ta’ gruppi ta’ produtturi fis-settur tal-frott u l-ħxejjex huwa trasferit għall-żvilupp rurali. Ir-Regolament jirrifletti l-proposta li diġà saret għas-settur tal-ħalib, li ffissat il-kundizzjonijiet bażiċi f’każ li l-Istati Membri jagħmlu l-kuntratti bil-miktub obbligatorji bil-ħsieb li jsaħħu l-poter tan-negozjar tal-produtturi tal-ħalib fil-katina alimentari. Dan jirrifletti wkoll il-proposta li diġà saret dwar l-istandards tal-kummerċjalizzazzjoni fil-kuntest tal-pakkett ta’ kwalità. Minn perspettiva ta’ simplifikazzjoni, it-tneħħija ta’ ċerti għajnuniet settorjali, id-diżakkoppjament tal-iskema ta’ għajnuna fis-settur tad-dud tal-ħarir, it-tmiem tas-sistema tal-kwoti taz-zokkor u t-tneħħija tar-rekwiżiti għar-reġistrazzjoni ta’ kuntratti ta’ provvista u għaċ-ċertifikazzjoni tal-ekwivalenza fis-settur tal-ħops għandhom inaqqsu mill-piż ta’ xogħol għall-Istati Membri u mill-burokrazija żejda għall-operaturi. Mhux se jibqa’ meħtieġ li jinżammu l-kapaċitajiet neċessarji għall-implimentazzjoni tal-iskemi ta’ għajnuna settorjali u għall-allokazzjoni ta’ riżorsi biex jikkontrollawhom. 4. IMPLIKAZZJONI BAĠITARJA Il-proposta għal QFM tipprovdi li parti sinifikanti tal-baġit tal-UE għandha tibqa’ tiġi ddedikata għall-agrikoltura, li hija politika komuni ta’ importanza strateġika. Għalhekk, bi prezzijiet kurrenti, huwa propost li l-PAK għandha tiffoka fuq l-attivitajiet essenzjali tagħha, billi fil-perijodu 2014-2020 talloka EUR 317.2 biljun għall-Pilastru I u EUR 101.2 biljun għall-Pilastru II. Il-finanzjament tal-Pilastru I u tal-Pilastru II huwa kkumplimentat minn finanzjament addizzjonali ta’ EUR 17.1 biljun, li huwa magħmul minn EUR 5.1 biljun għar-riċerka u l-innovazzjoni, EUR 2.5 biljun għas-sikurezza tal-ikel u EUR 2.8 biljun għall-appoġġ ta’ ikel lill-persuni l-aktar fil-bżonn fl-Unjoni f’intestaturi oħra tal-QFM, kif ukoll ta' EUR 3.9 biljun għal riżerva ġdida għal kriżijiet fis-settur agrikolu u sa EUR 2.8 biljun fil-Fond Ewropew ta' Aġġustament għall-Globalizzazzjoni li ma jagħmlux parti mill-QFM; li jwassal għal baġit totali ta’ EUR 435.6 biljun għall-perijodu 2014-2020. Fir-rigward tad-distribuzzjoni tal-appoġġ fost l-Istati Membri, huwa propost għall-Istati Membri kollha li l-ħlasijiet diretti tagħhom huma taħt id-90% tal-medja tal-UE, terz minn din id-differenza jitnaqqas. Il-limiti massimi nazzjonali indikati fir-Regolament tal-pagamenti diretti huma kkalkolati abbażi ta’ dan. Id-distribuzzjoni tal-appoġġ għall-iżvilupp rurali hija bbażata fuq kriterji oġġettivi marbuta mal-għanijiet tal-politika, filwaqt li titqies id-distribuzzjoni attwali. Ir-reġjuni inqas żviluppatiinqas żviluppati, kif ukoll ċerti miżuri bħat-trasferiment tal-għarfien, il-gruppi tal-produtturi, l-attivitajiet ta’ kooperazzjoni u l-Leader għandhom jibqgħu jibbenefikaw minn rati ta’ kofinanzjament ogħla bħal ma jagħmlu llum. Qed tiddaħħal xi flessibbiltà għat-trasferimenti bejn il-pilastri (sa 5% tal-pagamenti diretti): mill-Pilastru I għall-Pilastru II sabiex l-Istati Membri jkunu jistgħu jsaħħu l-politika tagħhom ta' żvilupp rurali, u mill-Pilastru II għall-Pilastru I għal dawk l-Istati Membri fejn il-livell tal-pagamenti diretti jibqa' taħt 90% tal-medja tal-UE. Id-dettalji dwar l-impatt finanzjarju tar-riforma tal-PAK proposti huma stipulati fl-istqarrija finanzjarja li takkumpanja l-proposti. 2011/0281 (COD) Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi organizzazzjoni komuni tas-swieq fi prodotti agrikoli (ir-Regolament dwar l-OKS Unika) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 42 u l-Artikolu 43(2) tiegħu, Wara li kkunsidraw il-proposta mill-Kummissjoni Ewropea[7], Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[8], Wara li kkonsultaw il-Kontrollur Ewropew għall-Protezzjoni tad-Data[9] Waqt li jaġixxu b’konformità mal-proċedura leġiżlattiva ordinarja[10], Billi: 1. Il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar "Il-PAK fid-dawl tas-sena 2020: Nindirizzaw l-isfidi tal-futur fl-ambitu tal-ikel, tar-riżorsi naturali u dak territorjali"[11] tistabilixxi sfidi, objettivi u orjentazzjonijiet potenzjali għall-Politika Agrikola Komuni (PAK) wara l-2013. Fid-dawl tad-dibattitu dwar dik il-Komunikazzjoni, il-PAK għandha tiġi riformata b’effett mill-1 ta’ Jannar 2014. Dik ir-riforma għandha tkopri l-istrumenti ewlenin kollha tal-PAK, inkluż ir-Regolament tal-Kunsill (UE) Nru [COM(2010)799] ta’ […] li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament dwar l-OKS Unika)[12]. Minħabba l-kamp ta’ applikazzjoni tar-riforma, ikun xieraq li jitħassar ir-Regolament (UE) Nru [COM(2010)799] u jiġi sostitwit b’Regolament dwar l-OKS Unika ġdid. Ir-riforma għandha wkoll, kemm jista’ jkun possibbli, tarmonizza, tirrazzjonalizza u tissimplifika d-dispożizzjonijiet, partikolarment dawk li jkopru aktar minn settur agrikolu wieħed, inkluż li jkun żgurat li elementi mhux essenzjali ta’ miżuri jkunu jistgħu jiġu adottati mill-Kummissjoni permezz ta’ atti delegati. 2. Huwa ta' importanza partikolari li l-Kummissjoni twettaq il-konsultazzjonijiet ix-xierqa waqt ix-xogħol ta' tħejjija tagħha, inkluż fuq il-livell tal-esperti. Il-Kummissjoni, meta tkun qed tħejji u tfassal l-atti delegati, għandha tiżgura trażmissjoni simultanja, f'waqtha u xierqa ta' dokumenti rilevanti lill-Parlament Ewropew u lill-Kunsill. 3. Skont l-Artikolu 43(3) tat-Trattat dwar il-Funzjonament tal-Unjoni Ewropea (it-Trattat), il-Kunsill għandu jadotta miżuri dwar l-iffissar ta’ prezzijiet, imposti, għajnuna u limitazzjonijiet kwantitattivi. Fl-interess taċ-ċarezza, fejn japplika l-Artikolu 43(3) tat-Trattat, dan ir-Regolament għandu jirreferi espliċitament għall-fatt li l-miżuri jiġu adottati mill-Kunsill fuq dik il-bażi. 4. Dan ir-Regolament għandu jkun fih l-elementi bażiċi kollha tal-OKS Unika. L-iffissar ta’ prezzijiet, imposti, għajnuna u limitazzjonijiet kwantitattivi huwa f’ċerti każijiet marbut, b’mod inseparabbli, ma' dawk l-elementi bażiċi. 5. Dan ir-Regolament għandu japplika għall-prodotti agrikoli kollha elenkati fl-Anness I għat-Trattat biex tkun żgurata l-eżistenza ta’ organizzazzjoni komuni tas-suq għal prodotti kollha bħal dawn, kif rikjest mill-Artikolu 40(1) tat-Trattat. 6. Għandu jiġi ċċarat li r-Regolament (UE) Nru […] [Regolament dwar il-PAK orizzontali][13] u d-dispożizzjonijiet adottati skontu għandhom japplikaw għall-miżuri msemmija f’dan ir-Regolament. B’mod partikolari ir-[Regolament dwar il-PAK orizzontali] jistabbilixxi dispożizzjonijiet biex jiggarantixxi l-konformità mal-obbligi stabbiliti minn dispożizzjonijiet tal-PAK, inklużi kontrolli u l-applikazzjoni ta’ miżuri amministrattivi u penalitajiet amministrattivi f’każ ta’ nuqqas ta’ konformità, u regoli relatati mad-depożitu u r-rilaxx ta’ titoli ta’ sigurtà u l-irkupru ta’ pagamenti mhux dovuti. 7. Dan ir-Regolament u atti oħra adottati skont l-Artikolu 43 tat-Trattat jirreferu għad-deskrizzjoni ta’ prodotti u għar-referenzi għall-intestaturi jew subintestaturi tan-nomenklatura magħquda. Emendi għan-nomenklatura tat-Tariffa Doganali Komuni jistgħu jeħtieġu aġġustamenti tekniċi konsegwenti għat-tali Regolamenti. Il-Kummissjoni għandha tkun f’pożizzjoni li tkun tista’ tadotta miżuri ta’ implimentazzjoni biex tagħmel dawn l-emendi. Għall-fini taċ-ċarezza u tas-sempliċità, ir-Regolament tal-Kunsill (KE) Nru 234/79 tal-5 ta’ Frar 1979 fuq il-proċedura għall-aġġustament tan-nomenklatura tat-Tariffa Doganali Komuni użata għall-prodotti tal-agrikoltura[14] li attwalment jipprevedi għal din is-setgħa għandu jitħassar u s-setgħa tiġi integrata f’dan ir-Regolament. 8. Biex jitqiesu l-ispeċifiċitajiet tas-settur tar-ross, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward tal-aġġornament tad-definizzjonijiet għas-settur tar-ross kif stabbilit fil-Parti I tal-Anness II għal dan ir-Regolament. 9. Biex ikun żgurat li l-produzzjoni tkun orjentata lejn ċerti varjetajiet ta’ ross li jkun għadu fil-ħliefa (paddy rice), il-Kummissjoni għandha tkun tista’ tadotta miżuri ta’ implimentazzjoni fir-rigward ta’ ffissar ta’ żidiet u riduzzjonijiet tal-prezz b’intervent pubbliku. 10. Għandhom jiġu ffissati snin ta' kummerċjalizzazzjoni għaċ-ċereali, ross, zokkor, għalf niexef, żrieragħ, żejt taż-żebbuġa u żebbuġ tal-ikel, kittien u qanneb, frott u ħxejjex, banana, ħalib u prodotti tal-ħalib, u dud tal-ħarir, u jiġi adatti kemm jista’ jkun possibbli għaċ-ċikli tal-produzzjoni bijoloġika ta’ kull wieħed minn dawn il-prodotti. 11. Biex jitqiesu l-speċifiċitajiet tas-setturi tal-frott u l-ħxejjex u tal-frott u l-ħxejjex ipproċessati, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ ffissar tas-snin ta' kummerċjalizzazzjoni għal dawk il-prodotti. 12. Biex is-swieq jiġu stabilizzati u biex jiġi żgurat standard ġust ta’ għajxien għall-komunità agrikola, ġiet żviluppata sistema divrenzjata ta’ appoġġ tal-prezzijiet għas-setturi differenti u ddaħħlu skemi diretti ta’ appoġġ, meqjusin min-naħa l-waħda l-ħtiġijiet differenti ta’ kull wieħed minn dawn is-setturi u, min-naħa l-oħra, l-interdipendenza bejn setturi differenti. Dawk il-miżuri jieħdu l-għamla ta’ intervent pubbliku jew, skont il-każ, tal-ħlas ta’ għajnuna għal ħażna privata. Tibqa’ l-ħtieġa li jinżammu miżuri ta’ appoġġ tal-prezzijiet waqt li dawn jiġu razzjonalizzati u simplifikati. 13. Għall-fini taċ-ċarezza u tat-trasparenza, id-dispożizzjonijiet għandhom ikunu suġġetti għal struttura komuni, waqt li tinżamm il-politika segwita f’kull settur. Għal dak l-għan ikun xieraq li ssir distinzjoni bejn il-prezzijiet ta’ referenza u l-prezzijiet ta’ intervent u li dawn tal-aħħar jiġu ddefiniti, partikolarment billi jiġi ċċarat li l-prezzijiet ta’ intervent għal intervent pubbliku biss jikkorrispondu għall-prezzijiet amministrati applikati msemmija fl-ewwel sentenza tal-paragrafu 8 tal-Anness 3 għall-Ftehim tad-WTO dwar l-Agrikoltura (i.e. għajnuna għal differenza fil-prezzijiet). F’dan il-kuntest ta’ min jifhem li intervent fis-suq jista’ jieħu l-għamla ta’ intervent pubbliku, kif ukoll għamliet oħra ta’ intervent li ma jużawx indikazzjonijiet ta’ prezzijiet stabbiliti minn qabel. 14. Kif ikun xieraq għal kull settur konċernat fil-dawl tal-prattika u l-esperjenza skont OKS preċedenti, is-sistema ta’ intervent għandha tkun disponibbli matul ċerti perjodi tas-sena u għandha tkun miftuħa matul dak il-perjodu jew fuq bażi permanenti jew għandha tinfetaħ skont kif ikunu l-prezzijiet fis-swieq. 15. Il-livell tal-prezz li fih isir ix-xiri sfurzat b’intervent pubbliku, jiġifieri, b’għajnuna għal differenza fil-prezzijiet, għandu jkun bi prezz fiss għal ċerti kwantitajiet għal xi prodotti, u f’każijiet oħra għandu jkun jiddependi minn sejħa għal offerti, li jirrifletti l-prattika u l-esperjenza skont OKS preċedenti. 16. Dan ir-Regolament għandu jipprovdi l-possibbiltà ta’ disponiment ta’ prodotti mixtrijin b’xiri sfurzat b’intervent pubbliku. Miżuri bħal dawn għandhom jittieħdu b’mod li ma jitħalliex ikun hemm taqlib fis-swieq u li jkun żgurat aċċess ugwali għall-prodotti u trattament ugwali għax-xerrejja. 17. Biex tiġi żgurata t-trasparenza tas-suq, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni meta jkunu stabbiliti l-kundizzjonijiet li bihom hija tkun tista’ tiddeċiedi li tagħti għajnuna għal ħażna privata biex tikseb l-għan li tibbilanċja s-suq u tistabbilizza l-prezzijiet tas-suq, filwaqt li titqies is-sitwazzjoni tas-suq. 18. Biex jitqiesu l-ispeċifiċitajiet tad-diversi setturi differenti, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward tal-adozzjoni tar-rekwiżiti u l-kundizzjonijiet li għandhom jiġu ssodisfati minn prodotti biex ikunu jistgħu jinxtraw b’xiri sfurzat b’intervent pubbliku u li jkollhom jinħażnu skont is-sistema ta’ għajnuna għal ħażna privata, b’żieda mar-rekwiżiti stabbiliti f’dan ir-Regolament, kif ukoll fir-rigward tal-adozzjoni taż-żidiet jew tar-riduzzjonijiet fil-prezzijiet applikabbli għal finijiet ta’ kwalità fir-rigward kemm ta’ xiri sfurzat, kif ukoll ta’ bejgħ, u fir-rigward tal-adozzjoni tad-dispożizzjonijiet relatati mal-obbligu tal-aġenziji tal-pagamenti li jaraw li laħam taċ-ċanga jitneħħielu l-għadam wara li jkun għadda għandhom u qabel ma jitqiegħed fil-ħażna. 19. Biex titqies id-diversità tas-sitwazzjonijiet relatati mal-ħażna ta’ stokkijiet ta’ intervent fl-Unjoni u biex jiġi żgurat aċċess adegwat għal intervent pubbliku għall-operaturi, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward tar-rekwiżiti li għandhom jiġu ssodisfati minn postijiet ta’ ħażna b’intervent biex il-prodotti jkunu jistgħu jinxtraw b’xiri sfurzat skont is-sistema, ta’ dispożizzjonijiet relatati mal-bejgħ ta’ kwantitajiet żgħar li jifdal fil-ħażna fl-Istati Membri; u ta’ regoli għall-bejgħ dirett ta’ kwantitajiet li ma jkunux għadhom jistgħu jiġu imballati mill-ġdid jew li jkunu ddegradaw; u ta’ ċerti regoli dwar il-ħażna ta’ prodotti ġewwa jew barra mill-Istat Membru responsabbli għalihom u t-trattamenti tagħhom fir-rigward ta’ dazji doganali u kwalunkwe ammont ieħor li jkollu jingħata jew jinġabar skont il-PAK. 20. Biex ikun żgurat li l-ħażna privata jkollha l-effett mixtieq fuq is-suq, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ miżuri għat-tnaqqis tal-ammont ta’ għajnuna li jkollha titħallas fejn il-kwantità maħżuna tkun anqas mill-kwantità kkuntrattjata; u fir-rigward ta’ kundizzjonijiet għall-għoti ta’ ħlas bil-quddiem. 21. Biex jitħarsu d-drittijiet u l-obbligi ta’ operaturi li jieħdu sehem f’intervent pubbliku jew f’miżuri ta’ ħażna privata, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ dispożizzjonijiet relatati mal-użu ta’ proċeduri tal-offerti; l-eliġibbiltà ta’ operaturi; u obbligu ta' depożitu ta’ garanzija. 22. Biex tiġi standardizzata l-preżentazzjoni tal-prodotti differenti għall-finijiet ta’ titjib tat-trasparenza tas-suq, ir-reġistrazzjoni tal-prezzijiet u l-applikazzjoni ta’ arranġamenti ta’ intervent fis-suq fl-għamla ta’ intervent pubbliku u ħażna privata, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward tal-iskali tal-Unjoni għall-klassifikazzjoni tal-karkassi fis-setturi tal-laħam taċ-ċanga u l-vitella, laħam tal-majjal u laħam tan-nagħaġ u laħam tal-mogħoż. 23. Biex jiġu żgurati l-eżattezza u l-affidabbiltà tal-klassifikazzjoni tal-karkassi, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward tar-reviżjoni tal-applikazzjoni tal-klassifikazzjoni tal-karkassi fl-Istati Membri minn kumitat tal-Unjoni. 24. L-iskema attwali għad-distribuzzjoni ta’ ikel lill-persuni l-aktar fil-bżonn fl-Unjoni, li ġiet adottata skont il-politika agrikola komuni, għandha tkun is-suġġett ta’ regolament separat li jiġi adottat bl-għan li jirrifletti l-objettivi ta’ koeżjoni soċjali tagħha. Madankollu, f'dan ir-Regolament għandha ssir dispożizzjoni li tippermetti d-disponiment ta’ prodotti miżmuma fi stokkijiet b’intervent pubbliku billi tagħmilhom disponibbli biex jintużaw fl-iskema. 25. Il-konsum ta’ frott u ħxejjex u ta’ prodotti tal-ħalib fost it-tfal għandu jkun inkoraġġit, fosthom billi jiżdied b'mod permanenti is-sehem ta’ dawk il-prodotti fid-dieti tat-tfal fl-istadju meta jkunu għadhom qed jiżviluppaw id-drawwiet tagħhom fil-konsum tal-ikel Għalhekk għandha tiġi promossa l-għajnuna tal-Unjoni għall-finanzjament jew kofinanzjament tal-provvista ta’ prodotti bħal dawn lit-tfal fl-istabbilimenti edukattivi. 26. Biex ikun żgurat immaniġġjar baġitarju sod tal-iskemi, għandhom jiġu stabbiliti dispożizzjonijiet xierqa għal kull waħda minnhom. L-għajnuna tal-Unjoni m’għandhiex tintuża biex tieħu post il-finanzjament ta’ xi skema ta’ frott għall-iskejjel eżistenti. Fid-dawl tal-limitazzjonijiet finanzjarji, l-Istati Membri għandhom, madankollu, ikunu jistgħu jissostitwixxu l-kontribuzzjoni finanzjarja tagħhom għall-iskemi b’kontribuzzjonijiet mis-settur privat. Biex jagħmlu l-iskema ta’ frott għall-iskejjel tagħhom effikaċi, l-Istati Membri għandhom jipprovdu miżuri ta’ akkumpanjament li għalihom l-Istati Membri għandhom jitħallew jagħtu għajnuna nazzjonali. 27. Biex jiġi mħeġġeġ l-użu ta’ drawwiet tajbin għas-saħħa ta’ x’jieklu t-tfal, biex jiġi żgurat l-użu effiċjenti u mmirat tal-Fondi Ewropej u biex tiġi promossa s-sensibilizzazzjoni dwar l-iskema, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward tal-iskema ta’ frott għall-iskejjel fir-rigward ta': il-prodotti li jkunu ineliġibbli għall-iskema; il-grupp immirat tal-iskema; l-istrateġiji nazzjonali jew reġjonali li l-Istati Membri għandhom ifasslu biex jibbenefikaw mill-għajnuna, inkluż il-miżuri ta’ akkumpanjament; l-approvazzjoni u l-għażla tal-applikanti għall-għajnuna; kriterji oġġettivi għall-allokazzjoni ta’ għajnuna bejn l-Istati Membri, l-allokazzjoni indikattiva ta’ għajnuna bejn l-Istati Membri u l-metodu għar-riallokazzjoni ta’ għajnuna bejn l-Istati Membri abbażi tal-applikazzjonijiet riċevuti; l-ispejjeż eliġibbli għal għajnuna, inkluż il-possibbiltà li jkun iffissat limitu massimu globali għal dawn l-ispejjeż; u l-ħtieġa li Stati Membri parteċipanti jippubbliċizzaw ir-rwol ta’ sussidju tal-iskema. 28. Filwaqt li jitqies it-tibdil tat-tendenzi fil-konsum tal-prodotti tal-ħalib flimkien mal-innovazzjonijiet u l-iżviluppi fis-suq tal-prodotti tal-ħalib, biex jiġi żgurat li jkunu l-benefiċjarji u l-applikanti xierqa li jikkwalifikaw għall-għajnuna u biex tiġi promossa s-sensabilizzazzjoni dwar l-iskema ta’ għajnuna, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward tal-iskema ta’ frott għall-iskejjel fir-rigward ta': il-prodotti li jkunu eliġibbli għall-iskema; l-istrateġiji nazzjonali jew reġjonali li l-Istati Membri għandhom ifasslu biex jibbenefikaw mill-għajnuna u l-grupp immirat tal-iskema; il-kundizzjonijiet għall-għoti ta’ għajnuna; id-depożitu ta’ garanzija għall-eżekuzzjoni meta jsir ħlas bil-quddiem tal-għajnuna; il-monitoraġġ u l-evalwazzjoni; u l-ħtieġa li stabbilimenti edukattivi jikkomunikaw ir-rwol ta’ sussidju tal-iskema. 29. L-iskema ta’ għajnuna għall-organizzazzjonijiet tal-produtturi tal-ħops tintuża biss fi Stat Membru wieħed. Biex tinħoloq il-flessibbiltà u biex l-approċċ f’dan is-settur jiġi armonizzat mas-setturi l-oħra, l-iskema tal-għajnuna m’għandhiex titkompla, bil-possibbiltà li l-organizzazzjonijiet tal-produtturi jkunu megħjunin permezz ta’ miżuri ta’ żvilupp rurali. 30. Il-finanzjament mill-Unjoni huwa meħtieġ biex l-organizzazzjonijiet tal-operaturi approvati jiġu mħeġġa jfasslu programmi ta’ ħidma biex itejbu l-kwalità tal-produzzjoni taż-żejt taż-żebbuġa u taż-żebbuġ tal-ikel. F’dak il-kuntest, dan ir-Regolament għandu jipprovdi biex l-għajnuna mill-Unjoni tkun allokata skont il-prijoritajiet mogħtijin lill-attivitajiet imwettqa fil-programmi ta’ ħidma rispettivi. Madankollu, l-attivitajiet konċernati għandhom ikunu limitati għal dawk l-aktar utli u għandu jiġi introdott il-kofinanzjament biex titjieb il-kwalità ta’ programmi bħal dawn. 31. Biex jiġi żgurat li l-għajnuna mogħtija biex l-organizzazzjonijiet tal-operaturi taż-żejt taż-żebbuġa u taż-żebbuġ tal-ikel jilħqu l-objettivi tagħhom li jtejbu l-kwalità tal-produzzjoni taż-żejt taż-żebbuġa u taż-żebbuġ tal-ikel, u biex jiġi żgurat li l-organizzazzjonijiet tal-operaturi taż-żejt taż-żebbuġa u taż-żebbuġ tal-ikel iħarsu l-obbligi tagħhom, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward tal-kundizzjonijiet għall-approvazzjoni tal-organizzazzjonijiet tal-operaturi għall-finijiet tal-iskema tal-għajnuna, is-sospensjoni jew l-irtirar ta’ din l-approvazzjoni; il-miżuri eliġibbli għal finanzjament mill-Unjoni; l-allokazzjoni ta’ finanzjament mill-Unjoni għal miżuri partikolari; l-attivitajiet u l-ispejjeż li mhumiex eliġibbli għal finanzjament mill-Unjoni; u l-għażla u l-approvazzjoni tal-programmi ta’ ħidma, u fir-rigward tal-ħtieġa ta’ depożitu ta’ garanzija. 32. Dan ir-Regolament jiddistingwi bejn il-frott u ħxejjex, li jinkludu l-frott u ħxejjex għall-kummerċjalizzazzjoni u, min-naħa l-waħda l-frott u ħxejjex maħsubin għall-ipproċessar u, min-naħa l-oħra l-frott u ħxejjex ipproċessati. Ir-regoli dwar l-organizzazzjonijiet tal-produtturi, programmi operazzjonali u assistenza finanzjarja mill-Unjoni japplikaw biss għall-frott u ħxejjex u għall-frott u ħxejjex maħsubin biss għall-ipproċessar. 33. Il-produzzjoni tal-frott u ħxejjex mhix prevedibbli, u l-prodotti jitħassru. Anki produzzjoni żejda limitata tista' taffettwa s-suq b'mod sinifikanti. Għalhekk għandhom jiġu stabbiliti miżuri għal immaniġġjar ta’ kriżijiet u dawn il-miżuri għandhom ikomplu jiġu integrati fi programmi operazzjonali. 34. Il-produzzjoni u l-kummerċjalizzazzjoni tal-frott u l-ħxejjex għandha tqis bis-sħiħ l-aspetti ta’ tħassib dwar l-ambjent, inklużi l-prattiki ta’ kultivazzjoni, l-immaniġġjar tal-materjali tal-iskart u r-rimi ta’ prodotti rtirati mis-suq, partikolarment fir-rigward tal-protezzjoni tal-kwalità tal-ilma, iż-żamma tal-bijodiversità u l-manutenzjoni tal-kampanja. 35. L-appoġġ għat-twaqqif ta’ gruppi tal-produtturi għandu jingħata għas-setturi kollha fl-Istati Membri kollha fl-ambitu tal-politika tal-iżvilupp rurali, għalhekk l-appoġġ speċifiku fis-settur tal-frott u l-ħxejjex għandu jieqaf. 36. Biex l-organizzazzjonijiet tal-produtturi fis-settur tal-frott u l-ħxejjex jingħataw responsabbiltà akbar għad-deċiżjonijiet finanzjarji tagħhom u biex ir-riżorsi pubbliċi assenjati lilhom ikunu adattati għal rekwiżiti fil-ġejjieni, għandhom jiġu stabbiliti termini għall-użu ta’ dawk ir-riżorsi. Il-finanzjament konġunt ta’ fondi operazzjonali stabbilit mill-organizzazzjonijiet tal-produtturi huwa soluzzjoni xierqa. F’każijiet partikolari, għandu jkun permess kamp ta’ applikazzjoni addizzjonali għall-finanzjament. IL-fondi operazzjonali għandhom jintużaw biss biex jiffinanzjaw programmi operazzjonali fis-settur tal-frott u l-ħxejjex. Biex l-infiq tal-Unjoni jkun ikkontrollat, għandu jkun hemm limitu massimu għall-assistenza mogħtija lill-organizzazzjonijiet tal-produtturi li jistabbilixxu fondi operazzjonali. 37. F’reġjuni fejn l-organizzazzjoni tal-produzzjoni fis-settur tal-frott u l-ħxejjex tkun dgħajfa, għandu jitħalla jsir l-għoti ta’ kontribuzzjonijiet finanzjarji nazzjonali addizzjonali. F’każ ta’ Stati Membri li jkunu fi żvantaġġ partikolari fir-rigward tal-istrutturi, kontribuzzjonijiet bħal dawn għandhom jintraddu lura mill-Unjoni. 38. Biex jiġi żgurat appoġġ effiċjenti, immirat u sostenibbli tal-organizzazzjonijiet ta’ produtturi fis-settur tal-frott u l-ħxejjex, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ fondi operazzjonali u programmi operazzjonali, l-istruttura u l-kontenut ta’ qafas nazzjonali u ta’ strateġija nazzjonali; assistenza finanzjarja mill-Unjoni; miżuri ta’ prevenzjoni u mmaniġġjar ta’ kriżijiet; u assistenza finanzjarja nazzjonali. 39. Huwa importanti li jiġu pprovduti miżuri ta’ appoġġ fis-settur tal-inbid li jistgħu jsaħħu l-istrutturi kompetittivi. Waqt li dawk il-miżuri għandhom ikunu ddefiniti u ffinanzjati mill-Unjoni, l-Istati Membri għandhom jitħallew jagħżlu s-sett xieraq ta’ miżuri biex jissodisfaw il-ħtiġijiet tal-korpi reġjonali tagħhom, billi jqisu l-partikolaritajiet tagħhom, fejn ikun meħtieġ, kif ukoll jintegrawhom fi programmi ta’ appoġġ nazzjonali. L-Istati Membri għandhom ikunu responsabbli għall-implimentazzjoni ta’ programmi bħal dawn. 40. Waħda mill-miżuri ewlenin eliġibbli għall-programmi ta’ appoġġ nazzjonali għandha tkun il-promozzjoni u l-kummerċjalizzazzjoni ta’ nbejjed tal-Unjoni f’pajjiżi terzi. Attivitajiet ta’ ristrutturar u konverżjoni għandhom ikomplu jkunu koperti minħabba l-effetti strutturali pożittivi tagħhom fuq is-settur tal-inbid. L-appoġġ għandu wkoll ikun disponibbli għal investimenti fis-settur tal-inbid li jkunu indirizzati biex itejbu l-prestazzjoni ekonomika tal-intrapriżi bħala tali. L-appoġġ għal distillazzjoni ta’ prodotti sekondarji għandu jkun miżura disponibbli għall-Istati Membri li jkunu jixtiequ jużaw dak l-istrument biex jiżguraw il-kwalità tal-inbid, waqt li jitħares l-ambjent. 41. L-istrumenti ta’ prevenzjoni bħall-assigurazzjoni tal-ħsad, fondi mutwi u ħsad ekoloġiku għandhom ikunu eliġibbli għall-appoġġ skont il-programmi ta’ appoġġ għall-inbid biex jiġi stimulat approċċ responsabbli f’sitwazzjonijiet ta’ kriżi. 42. Id-dispożizzjonijiet dwar l-appoġġ lil dawk li jkabbru d-dwieli permezz ta’ allokazzjoni ta’ drittijiet ta’ ħlas kif ġie deċiż mill-Istati Membri saru definittivi. Għalhekk, l-uniku appoġġ ta’ dan it-tip li jista’ jingħata huwa dak li jiġi deċiż mill-Istati Membri sal-1 ta’ Diċembru 2013 skont l-Artikolu 137 tar-Regolament (UE) Nru [COM(2010)799] u bil-kundizzjonijiet stabbiliti f’dik id-dispożizzjoni. 43. Biex jiġi żgurat li programmi ta’ appoġġ għall-inbid jissodisfaw l-objettivi tagħhom u li jkun hemm użu mmirat tal-Fondi Ewropej, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ regoli: dwar ir-responsabbiltà għall-infiq bejn id-data meta jiġu rċevuti l-programmi ta’ appoġġ u modifiki għal programmi ta’ appoġġ u d-data ta’ applikabbiltà tagħhom; dwar kriterji ta’ eliġibbiltà tal-miżuri ta’ appoġġ, it-tip ta’ nfiq u l-operazzjonijiet eliġibbli għal appoġġ; miżuri ineliġibbli għall-appoġġ u l-livell massimu ta’ appoġġ għal kull miżura; dwar bidliet għal programmi ta’ appoġġ wara li jkunu saru applikabbli; dwar rekwiżiti u limiti għal ħlasijiet bil-quddiem, inkluż ir-rekwiżit ta’ garanzija fejn isir ħlas bil-quddiem; regoli li jkollhom dispożizzjonijiet ġenerali u definizzjonijiet għall-finijiet ta’ programmi ta’ appoġġ; biex jiġi evitat l-użu ħażin tal-miżuri ta’ appoġġ u l-finanzjament doppju ta’ proġetti; li bihom produtturi jkollhom jirtiraw il-prodotti sekondarji tal-produzzjoni tal-inbid, eċċezzjonijiet għal dan l-obbligu biex ikun evitat piż amministrattiv addizzjonali u dispożizzjonijiet għaċ-ċertifikazzjoni volontarja ta’ distillaturi; regoli li jistabbilixxu r-rekwiżiti għall-Istati Membri għall-implimentazzjoni tal-miżuri ta’ appoġġ, kif ukoll restrizzjonijiet biex tiġi żgurata l-konsistenza mal-kamp ta’ applikazzjoni tal-miżuri ta’ appoġġ; dwar ħlasijiet lil benefiċjarji, inklużi ħlasijiet permezz ta’ intermedjarji ta’ assigurazzjoni. 44. It-trobbija tan-naħal hija kkaratterizzata mid-diversità fil-kundizzjonijiet u rendimenti tal-produzzjoni u mill-mod kif huma mxerrdin l-operaturi ekonomiċi u l-varjetà tagħhom, kemm fl-istadju tal-produzzjoni kif ukoll f’dak tal-kummerċjalizzazzjoni. Barra minn hekk, minħabba t-tixrid tal-varroasi f’diversi Stati Membri fis-snin reċenti u l-problemi li dik il-marda tikkawża lill-produzzjoni tal-għasel, tibqa’ meħtieġa azzjoni mill-Unjoni minħabba li l-varroasi ma tistax tinqered kompletament u għandha tiġi ttrattata bi prodotti approvati. Fid-dawl ta’ dawn iċ-ċirkostanzi u biex jitjiebu l-produzzjoni u l-kummerċjalizzazzjoni ta’ prodotti tal-apikultura fl-Unjoni, kull tliet snin għandhom jiġu mfassla programmi nazzjonali għas-settur bil-għan li jitjiebu l-kundizzjonijiet ġenerali għall-produzzjoni u l-kummerċjalizzazzjoni ta’ prodotti tal-apikultura. Dawk il-programmi nazzjonali għandhom ikunu ffinanzjati parzjalment mill-Unjoni. 45. Biex jiġi żgurat l-użu mmirat ta’ fondi tal-Unjoni għall-apikultura, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’: il-miżuri li jistgħu jiġu inklużi fi programmi tal-apikultura, regoli dwar l-obbligi relatati mal-kontenut ta’ programmi nazzjonali, it-tfassil tagħhom u l-istudji relatati; u l-kundizzjonijiet għall-allokazzjoni tal-kontribuzzjoni finanzjarja tal-Unjoni lil kull Stat Membru parteċipant. 46. L-għajnuna tal-Unjoni għat-trobbija tad-dud tal-ħarir għandha tkun diżakkoppjata fis-sistema ta’ pagamenti diretti u ssegwi l-approċċ meħud għal għajnuniet f’setturi oħra. 47. L-għajnuna għall-ħalib xkumat magħmul fl-Unjoni u għat-trab tal-ħalib xkumat maħsub biex jintuża bħala għalf u għall-ipproċessar f’kaseina u kaseinati ma kinetx effikaċi biex issostni s-suq u, għalhekk, m’għandhiex titkompla, flimkien mar-regoli dwar l-użu ta’ kaseina u kaseinati fil-manifattura tal-ġobon. 48. L-applikazzjoni ta’ standards għall-kummerċjalizzazzjoni ta’ prodotti agrikoli tista’ tikkontribwixxi għat-titjib tal-kundizzjonijiet ekonomiċi għall-produzzjoni u l-kummerċjalizzazzjoni, kif ukoll għall-kwalità ta’ prodotti bħal dawn. L-applikazzjoni ta’ standards bħal dawn hija, għalhekk, fl-interess tal-produtturi, kummerċjanti u konsumaturi. 49. Fid-dawl tal-Komunikazzjoni mill-Kummissjoni rigward il-politika dwar il-kwalità tal-prodotti agrikoli[15] u d-dibattiti li saru wara, jitqies li jkun xieraq li jinżammu standards għall-kummerċjalizzazzjoni skont is-settur jew skont il-prodott, biex jitqiesu l-aspettattivi tal-konsumaturi u biex ikun hemm kontribuzzjoni għat-titjib tal-kundizzjonijiet ekonomiċi għall-produzzjoni u l-kummerċjalizzazzjoni ta’ prodotti agrikoli, kif ukoll għall-kwalità tagħhom. 50. Biex jiġi ggarantit li l-prodotti kollha jkunu ta’ kwalità tajba, ġusta u kummerċjabbli, u bla preġudizzju għar-Regolament (KE) Nru 178/2002 tal-Parlament Ewropew u tal-Kunsill tat-28 ta’ Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel[16], standard ġenerali bażiku għall-kummerċjalizzazzjoni kif prospettat fil-Komunikazzjoni tal-Kummissjoni msemmija hawn fuq għandu jkun adatt għal prodotti mhux koperti minn standards għall-kummerċjalizzazzjoni skont is-settur jew skont il-prodott. Meta prodotti bħal dawn ikunu konformi ma’ standard internazzjonali applikabbli, kif xieraq, dawk il-prodotti għandhom jitqiesu bħala li jkunu konformi mal-istandard ġenerali għall-kummerċjalizzazzjoni. 51. Għal ċerti setturi u/jew prodotti, id-definizzjonijiet, id-denominazzjonijiet u/jew id-deskrizzjonijiet ta’ bejgħ huma elementi importanti biex jiġu ddeterminati l-kundizzjonijiet tal-kompetizzjoni. Għalhekk ikun xieraq li jiġu stabbiliti definizzjonijiet, denominazzjonijiet u deskrizzjonijiet ta’ bejgħ għal dawk is-setturi u/jew prodotti li għandhom jintużaw biss fl-Unjoni għall-kummerċjalizzazzjoni ta’ prodotti li jkunu konformi mar-rekwiżiti korrispondenti. 52. Għandhom jiġu stabbiliti dispożizzjonijiet ta’ natura orizzontali għall-istandards għall-kummerċjalizzazzjoni. 53. Għandhom japplikaw standards għall-kummerċjalizzazzjoni biex is-suq ikun jista’ jiġi fornut bi prodotti ta’ kwalità standardizzata u sodisfaċenti, u dawn għandhom ikunu relatati, partikolarment, ma’ definizzjonijiet, gradazzjoni fi klassijiet, preżentazzjoni u tikkettar, imballaġġ, metodu ta’ produzzjoni, konservazzjoni, trasport, informazzjoni dwar produtturi, kontenut ta’ ċerti sustanzi, dokumenti amministrattivi relatati, ħażna, ċertifikazzjoni u skadenzi. 54. Meqjus l-interess tal-konsumaturi li jirċievu informazzjoni dwar prodotti li tkun adegwata u trasparenti, għandu jkun possibbli li jiġi identifikat il-post tal-biedja, bl-aproċċ ta’ każ b’każ fil-livell ġeografiku xieraq, waqt li jitqiesu l-ispeċifiċitajiet ta’ xi setturi, partikolarment fir-rigward ta’ prodotti agrikoli pproċessati. 55. Għandhom japplikaw standards għall-kummerċjalizzazzjoni għall-prodotti agrikoli kollha kkummerċjalizzati fl-Unjoni. 56. Ikun xieraq li jiġu pprovduti regoli speċjali fir-rigward ta’ prodotti importati minn pajjiżi terzi jekk id-dispożizzjonijiet nazzjonali fis-seħħ fil-pajjiżi terzi jiġġustifikaw derogi mill-istandards għall-kummerċjalizzazzjoni sa kemm tkun iggarantita l-ekwivalenza tagħhom għal-leġiżlazzjoni tal-Unjoni. 57. Ikun xieraq li tiġi introdotta l-possibbiltà għall-Istati Membri li jżommu jew jadottaw ċerti regoli nazzjonali dwar livelli tal-kwalità fir-rigward ta’ xaħmijiet li jiddellku. 58. Biex jiġu indirizzati bidliet fis-sitwazzjoni tas-suq, filwaqt li titqies l-ispeċifiċità ta’ kull settur, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ atti biex jiġu adottati u modifikati rekwiżiti u biex ikun hemm deroga minnhom b’rabta mal-istandard ġenerali għall-kummerċjalizzazzjoni, u regoli dwar iż-żamma ta’ konformità miegħu. 59. Biex jitqiesu l-aspettattivi tal-konsumaturi u biex ikun hemm kontribuzzjoni għat-titjib tal-kundizzjonijiet ekonomiċi għall-produzzjoni u l-kummerċjalizzazzjoni ta’ prodotti agrikoli, kif ukoll għall-kwalità tagħhom u biex isir l-adattament għall-kundizzjonijiet tas-suq li jinbidlu b’mod kostanti, għall-esiġenzi li jevolvu tal-konsumaturi, kif ukoll biex jitqiesu l-iżviluppi fi standards internazzjonali rilevanti u biex jitqies il-progress tekniku u biex ikun evitat li jinħolqu ostakli għal innovazzjoni ta’ prodotti, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ atti biex ikunu adottati standards għall-kummerċjalizzazzjoni skont is-settur jew il-prodott, fl-istadji kollha tal-kummerċjalizzazzjoni, kif ukoll derogi u eżenzjonijiet mill-applikazzjoni ta’ standards bħal dawn u fir-rigward ta’ modifika, deroga jew eżenzjoni meħtieġa minn definizzjonijiet u deskrizzjonijiet ta’ bejgħ. 60. Biex tiġi żgurata l-applikazzjoni korretta u trasparenti ta’ regoli nazzjonali għal ċerti prodotti u/jew setturi fir-rigward ta’ standards għall-kummerċjalizzazzjoni, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni biex jiġu stabbiliti kundizzjonijiet għall-applikazzjoni ta’ standards bħal dawn għall-kummerċjalizzazzjoni, kif ukoll il-kundizzjonijiet għaż-żamma, iċ-ċirkolazzjoni u l-użu tal-prodotti miksubin mill-prattiki sperimentali. 61. Biex jitqiesu l-ispeċifiċitajiet fil-kummerċ bejn l-Unjoni u ċerti pajjiżi terzi, il-karattru speċjali ta’ ċerti prodotti agrikoli u l-ispeċifiċità ta’ kull settur, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ tolleranza għal kull standard tal-kummerċjalizzazzjoni li lil hinn minnha l-lott kollu ta’ prodotti għandu jitqies bħala li ma jħarisx l-istandard, u fir-rigward ta’ regoli li jiddefinixxu l-kundizzjonijiet li bihom prodotti importati jitqiesu bħala li jipprovdu livell ekwivalenti ta’ konformità mar-rekwiżiti tal-Unjoni fir-rigward ta’ standards għall-kummerċjalizzazzjoni u li jippermettu li jkun hemm miżuri li jidderogaw mir-regoli li prodotti jiġu kkummerċjalizzati fl-Unjoni biss skont standards bħal dawn u li jiddeterminaw ir-regoli relatati mal-applikazzjoni tal-istandards għall-kummerċjalizzazzjoni għal prodotti esportati mill-Unjoni. 62. Il-kunċett ta’ nbejjed ta’ kwalità fl-Unjoni huwa bbażat, inter alia, fuq il-karatteristiċi speċifiċi attribwibbli għall-oriġini ġeografika tal-inbid. Dawn l-inbejjed jiġu identifikati għal konsumaturi permezz ta’ denominazzjonijiet ta’ oriġini protetti u indikazzjonijiet ġeografiċi protetti. Biex ikun possibbli qafas trasparenti u aktar elaborat bħala l-bażi għall-ġustifikazzjoni tal-kwalità tal-prodotti konċernati, għandu jiġi stabbilit reġim li bih l-applikazzjonijiet għal denominazzjoni ta’ oriġini jew għal indikazzjoni ġeografika jiġu eżaminati skont l-approċċ segwit mill-politika ta’ kwalità orizzontali tal-Unjoni applikabbli għall-oġġetti tal-ikel minbarra l-inbid u spirti fir-Regolament tal-Kunsill (KE) Nru 510/2006 tal-20 ta’ Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel[17]. 63. Biex jippreservaw il-karatteristiċi ta’ kwalità partikolari ta’ nbejjed b’denominazzjoni ta’ oriġini jew b’indikazzjoni ġeografika, l-Istati Membri għandhom jitħallew japplikaw regoli aktar strinġenti. 64. Biex jikkwalifikaw għal protezzjoni fl-Unjoni, id-denominazzjonijiet ta’ oriġini u l-indikazzjonijiet ġeografiċi għall-inbid għandhom ikunu rikonoxxuti u rreġistrati fil-livell tal-Unjoni skont regoli proċedurali stabbiliti mill-Kummissjoni. 65. Il-protezzjoni għandha tkun miftuħa għal denominazzjonijiet ta’ oriġini u indikazzjonijiet ġeografiċi ta’ pajjiżi terzi fejn dawn ikunu protetti fil-pajjiż ta’ oriġini tagħhom. 66. Bil-proċedura ta’ reġistrazzjoni kwalunkwe persuna fiżika jew ġuridika li jkollha interess leġittimu fi Stat Membru jew f’pajjiż terz għandha tkun tista’ teżerċita d-drittijiet tagħha billi tinnotifika l-oġġezzjonijiet tagħha. 67. Id-denominazzjonijiet ta’ oriġini u l-indikazzjonijiet ġeografiċi reġistrati għandhom igawdu protezzjoni kontra l-użi li japprofittaw b’mod abbużiv mir-reputazzjoni li jgawdu l-prodotti li jkunu konformi. Biex tippromwovi l-kompetizzjoni ġusta u biex ma tiżgwidax lill-konsumaturi, dik il-protezzjoni għandha tkun ukoll għal prodotti u servizzi mhux koperti b’dan ir-Regolament, inklużi dawk li ma jinstabux fl-Anness I għat-Trattat. 68. Biex jitqiesu l-prattiki ta’ tikkettar eżistenti, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward li din tippermetti l-użu ta’ isem ta’ varjetà ta’ għeneb tal-inbid anke jekk dan ikollu jew ikun magħmul minn denominazzjoni protetta tal-oriġini jew indikazzjoni ġeografika protetta. 69. Biex jitqiesu l-ispeċifiċitajiet tal-produzzjoni fiż-żona ġeografika demarkata, biex jiġu żgurati l-kwalità u t-traċċabbiltà tal-prodotti u biex jiġu żgurati d-drittijiet jew l-interessi leġittimi ta’ produtturi jew operaturi, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward tal-prinċipji għad-demarkazzjoni taż-żona ġeografika, u ta’ definizzjonijiet, restrizzjonijiet u derogi relatati mal-produzzjoni fiż-żona ġeografika demarkata; fir-rigward tal-kundizzjonijiet li bihom speċifikazzjonijiet ta’ prodotti jistgħu jinkludu rekwiżiti addizzjonali; u fir-rigward tal-elementi tal-ispeċifikazzjoni ta’ prodott; it-tip ta’ applikant li jista’ japplika għall-protezzjoni ta’ denominazzjoni ta’ oriġini jew ta’ indikazzjoni ġeografika; il-proċeduri li għandhom jiġu segwiti fir-rigward ta’ applikazzjoni għall-protezzjoni ta’ denominazzjoni ta’ oriġini jew ta’ indikazzjoni ġeografika, inkluż dwar proċeduri nazzjonali preliminari, skrutinju mill-Kummissjoni, proċeduri ta’ oġġezzjoni, u proċedura ta’ emendi, kanċellazzjoni u konverżjoni ta’ denominazzjonijiet ta’ oriġini protetti jew ta’ indikazzjoni ġeografika protetta; il-proċeduri applikabbli għal applikazzjonijiet transkonfinali; il-proċeduri għal applikazzjonijiet relatati ma’ żoni ġeografiċi f’pajjiż terz; id-data li minnha l-protezzjoni għandha tibda tiddekorri; il-proċeduri relatati ma’ emendi għal speċifikazzjonijiet ta’ prodotti. u d-data li fiha l-emenda għandha tidħol fis-seħħ. 70. Biex tiġi żgurata protezzjoni adegwata u biex jiġi żgurat li operaturi ekonomiċi u awtoritajiet kompetenti ma jiġux ippreġudikati bl-applikazzjoni ta’ dan ir-Regolament fir-rigward ta’ ismijiet ta’ nbejjed li ngħataw protezzjoni qabel l-1 ta’ Awwissu 2009, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ restrizzjonijiet ta’ adozzjoni dwar l-isem protett u dwar dispożizzjonijiet tranżizzjonali fir-rigward ta’: l-ismijiet ta’ nbejjed rikonoxxuti mill-Istati Membri bħala denominazzjonijiet ta’ oriġini jew indikazzjonijiet ġeografiċi sal-1 ta’ Awwissu 2009; il-proċedura nazzjonali preliminari; l-inbejjed imqiegħdin fis-suq jew b’tikketta qabel data speċifika; u l-emendi għall-ispeċifikazzjonijiet ta’ prodotti. 71. Ċerti termini jintużaw tradizzjonalment fl-Unjoni u jwasslu informazzjoni lill-konsumaturi dwar il-partkolaritajiet u l-kwalità ta’ nbejjed li tikkumplimenta l-informazzjoni mwassla mid-denominazzjonijiet ta’ oriġini u l-indikazzjonijiet ġeografiċi. Biex jiġu żgurati t-tħaddim tas-suq intern u l-kompetizzjoni ġusta u biex ikun evitat li konsumaturi jiġu żgwidati, dawk it-termini tradizzjonali għandhom ikunu eliġibbli għall-protezzjoni fl-Unjoni. 72. Biex ikunu żgurati protezzjoni adegwata, id-drittijiet leġittimi ta’ produtturi jew operaturi u biex jitqiesu l-ispeċifiċitajiet fil-kummerċ bejn l-Unjoni u ċerti pajjiżi terzi, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ dispożizzjonijiet dwar il-lingwa u l-ortografija ta’ terminu tradizzjonali li għandu jkun protett; fir-rigward tad-definizzjoni tat-tip ta’ applikanti li jistgħu japplikaw għall-protezzjoni ta’ terminu tradizzjonali; il-kundizzjonijiet għall-validità ta’ applikazzjoni għal rikonoxximent ta’ terminu tradizzjonali; ir-raġunijiet għal oġġezzjoni għal rikonoxximent propost ta’ terminu tradizzjonali; il-kamp ta’ applikazzjoni tal-protezzjoni, inkluża r-relazzjoni ma’ trademarks, termini tradizzjonali protetti, denominazzjonijiet ta’ oriġini jew indikazzjonijiet ġeografiċi, omonimi, jew ċerti ismijiet ta’ għeneb tal-inbid protetti; ir-raġunijiet għal kanċellazzjoni ta’ terminu tradizzjonali; id-data ta’ sottomissjoni ta’ applikazzjoni jew talba; il-proċeduri li għandhom jiġu segwiti fir-rigward ta’ applikazzjoni għall-protezzjoni ta’ terminu tradizzjonali, inkluż skrutinju mill-Kummissjoni, proċeduri ta’ oġġezzjoni u l-proċeduri ta’ kanċellazzjoni u ta’ modifika, u fir-rigward tal-kundizzjonijiet li bihom termini tradizzjonali jistgħu jintużaw fuq prodotti minn pajjiżi terzi, u biex tipprovdi għal derogi relatati. 73. Id-deskrizzjoni, denominazzjoni u preżentazzjoni ta’ prodotti tas-settur tal-inbid koperti minn dan id-dokument jista’ jkollhom effetti sinifikanti fuq il-kummerċjalizzazzjoni tagħhom. Id-differenzi bejn il-liġijiet tal-Istati Membri dwar it-tikkettar ta’ prodotti tas-settur tal-inbid jistgħu jfixxklu l-funzjonament mingħajr diffikultajiet tas-suq intern. Għandhom, għalhekk, jiġu stabbiliti regoli li jqisu l-interessi leġittimi tal-konsumaturi u tal-produtturi. Għal din ir-raġuni, ikun xieraq li jiġu pprovduti regoli tal-Unjoni dwar it-tikkettar. 74. Biex tiġi żgurata l-konformità ma’ prattiki eżistenti ta’ tikkettar, ma’ regoli orizzontali relatati ma’ tikkettar u preżentazzjoni, u biex jitqiesu l-ispeċifiċitajiet tas-settur tal-inbid; biex ikunu żgurati l-effiċjenza tal-proċeduri ta’ ċertifikazzjoni, approvazzjoni u verifika u l-interessi leġittimi tal-operaturi, u biex l-operaturi ekonomiċi ma jiġux ippreġudikati, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ ċirkostanzi eċċezzjonali li jiġġustifikaw li titħalla barra r-referenza għat-termini “denominazzjoni protetta tal-oriġini” jew “indikazzjoni ġeografika protetta”; fir-rigward tal-preżentazzjoni u l-użu ta’ indikazzjonijiet ta’ tikkettar minbarra dawk ipprovduti f’dan ir-Regolament; ċerti indikazzjonijiet obbligatorji; l-indikazzjonijiet mhux obbligatorji; u l-preżentazzjoni; fir-rigward tal-miżuri meħtieġa fir-rigward ta’ tikkettar u preżentazzjoni ta’ nbejjed li jġibu denominazzjoni ta’ oriġini jew indikazzjoni ġeografika, li d-denominazzjoni ta’ oriġini jew ta’ indikazzjoni ġeografika tagħhom tissodisfa r-rekwiżiti meħtieġa; fir-rigward ta’ nbid mqiegħed fis-suq u b’tikketta qabel l-1 ta’ Awwissu 2009; u fir-rigward ta’ derogi dwar it-tikkettar u l-preżentazzjoni. 75. Dispożizzjonijiet li jikkonċernaw l-inbid għandhom jiġu applikati fid-dawl tal-ftehimiet konklużi skont l-Artikolu 218 tat-Trattat. 76. Ikun xieraq li jiġu stabbiliti regoli għall-klassifikazzjoni tal-varjetajiet ta’ għeneb tal-inbid, li skonthom l-Istati Membri li jipproduċu aktar minn 50 000 ettolitru kull sena jibqgħu responsabbli għall-klassifikazzjoni tal-varjetajiet ta’ għeneb tal-inbid li minnhom jista’ jsir l-inbid fit-territorji tagħhom. Ċerti varjetajiet ta’ għeneb tal-inbid għandhom jiġu esklużi. 77. Ikun xieraq li jiġu ddeterminati ċerti prattiki u restrizzjonijiet enoloġiċi għall-produzzjoni tal-inbid, partikolarment fir-rigward ta’ taħlit u l-użu ta’ ċerti tipi ta’ most tal-għeneb, meraq tal-għeneb u għeneb frisk li joriġinaw f’pajjiżi terzi. Biex jiġu ssodisfati l-istandards internazzjonali, għal aktar prattiki enoloġiċi, il-Kummissjoni għandha bħala regola ġenerali tibbaża lilha nfisha fuq il-prattiki enoloġiċi rakkomandati mill-Organizzazzjoni Internazzjonali tad-Dielja u l-Inbid (OIV). 78. Għas-settur tal-inbid, l-Istati Membri għandhom jitħallew jillimitaw jew jeskludu l-użu ta’ ċerti prattiki enoloġiċi u jitħallew iżommu restrizzjonijiet aktar strinġenti għal inbejjed prodotti fit-territorju tagħhom, kif ukoll jippermettu l-użu sperimentali ta’ prattiki onoloġiċi mhux awtorizzati b’kundizzjonijiet li għandhom ikunu ddefiniti. 79. Biex jiġi pprovdut livell sodisfaċenti ta’ traċċabbiltà tal-prodotti konċernati, partikolarment fl-interess tal-protezzjoni tal-konsumaturi, għandha ssir dispożizzjoni li l-prodotti kollha tas-settur tal-inbid koperti minn dan id-dokument ikollhom dokument ta’ akkumpanjament meta jkunu qed jiċċirkolaw fl-Unjoni. 80. Għal immaniġġjar aħjar tal-potenzjal tal-vitikultura l-Istati Membri għandhom jikkomunikaw lill-Kummissjoni inventarju tal-potenzjal tal-produzzjoni tagħhom ibbażat fuq ir-reġistru tal-vinji. Biex Stati Membri jiġu mħeġġa jikkomunikaw l-inventarju, l-appoġġ għar-ristrutturar u l-konverżjoni huwa limitat għal dawk l-Istati Membri li jkunu kkomunikaw l-inventarju. 81. Biex jiġu ffaċilitati l-monitoraġġ u l-verifika tal-potenzjal tal-produzzjoni mill-Istati Membri, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward tal-kamp ta’ applikazzjoni u l-kontenut tar-reġistru tal-vinji u tal-eżenzjonijiet għalih. 82. Biex jiġi ffaċilitat it-trasport ta’ prodotti tal-inbid u l-verifika tagħhom mill-Istati Membri, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ regoli dwar id-dokument ta’ akkumpanjament, l-użu tiegħu u l-eżenzjonijiet mill-obbligu li jsir użu minn dokument bħal dak; biex jiġu stabbiliti l-kundizzjonijiet li bihom dokument ta’ akkumpanjament għandu jkun meqjus bħala li jiċċertifika denominazzjonijiet ta’ oriġini protetti jew indikazzjonijiet ġeografiċi protetti; biex jiġi stabbilit obbligu li jinżamm reġistru; biex jiġi speċifikat min għandu jżomm reġistru u eżenzjonijiet mill-obbligu li jinżamm reġistru; biex jiġu indikati l-operazzjonijiet li għandhom ikunu inklużi fir-reġistru; u biex jiġu stabbiliti regoli fir-rigward tal-użu ta’ dokumenti ta’ akkumpanjament u reġistri. 83. Wara li tintemm is-sistema ta’ kwoti, ikunu għadhom meħtieġa strumenti speċifiċi biex jiġi żgurat bilanċ ġust ta’ drittijiet u obbligi bejn l-impriżi taz-zokkor u dawk li jkabbru l-pitravi. Għalhekk għandhom jiġu stabbiliti d-dispożizzjonijiet standard li jirregolaw il-ftehimiet ta’ bejniethom. 84. Biex jitqiesu l-ispeċifiċitajiet tas-settur taz-zokkor u l-interessi tal-partijiet, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ ftehimiet bħal dawn, partikolarment fir-rigward tal-kundizzjonijiet li jirregolaw ix-xiri, il-konsenja u l-akkwist tal-pitravi u l-ħlas għaliha. 85. L-organizzazzjonijiet ta’ produtturi u l-assoċjazzjonijiet tagħhom jistgħu jwettqu rwoli utli fil-konċentrazzjoni tal-provvista u fil-promozzjoni tal-aħjar prattiki. L-organizzazzjonijiet interprofessjonali jistgħu jwettqu rwol importanti billi jippermettu djalogu bejn operaturi fil-katina ta’ provvista, u fil-promozzjoni tal-aħjar prattiki u tat-trasparenza tas-suq. Ir-regoli eżistenti dwar id-definizzjoni u r-rikonoxximent ta’ dawn l-organizzazzjonijiet u l-assoċjazzjonijiet tagħhom li jkopru ċerti setturi għandhom, għalhekk, jiġu armonizzati, razzjonalizzati u estiżi biex jipprovdu għal rikonoxximent fuq talba skont statuti stabbiliti fid-dritt tal-UE fis-setturi kollha. 86. Id-dispożizzjonijiet eżistenti f’diversi setturi, li jqawwu l-impatt ta’ organizzazzjonijiet ta’ produtturi u l-assoċjazzjonijiet tagħhom u tal-organizzazzjonijiet interprofessjonali billi jippermettu lill-Istati Membri, b’ċerti kundizzjonijiet, li jestendu ċerti regoli ta’ organizzazzjonijiet bħal dawn lil operaturi mhux membri, urew bil-provi li kienu effikaċi u għandhom ikunu armonizzati, razzjonalizzati u estiżi għas-setturi kollha. 87. Fir-rigward ta’ pjanti ħajjin, laħam taċ-ċanga u vitella, laħam tal-majjal, laħam tan-nagħaġ u laħam tal-mogħoż, bajd u laħam tat-tjur, għandha ssir dispożizzjoni għall-possibbiltà li jiġu adottati ċerti miżuri biex jiffaċilitaw l-aġġustament tal-provvista għall-esiġenzi tas-suq li tista’ tikkontribwixxi għall-istabbilizzazzjoni tas-suq u tiggarantixxi standard ġust ta’ għajxien għall-komunità agrikola konċernata. 88. Biex tiġi stimulata azzjoni mill-organizzazzjonijiet ta’ produtturi, l-assoċjazzjonijiet tagħhom u l-organizzazzjonijiet interprofessjonali, biex tiffaċilita l-aġġustament tal-provvista għall-esiġenzi tas-suq, bl-eċċezzjoni ta’ azzjoni relatata ma’ rtirar mis-suq, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ miżuri li jikkonċernaw setturi ta’ pjanti ħajjin, laħam taċ-ċanga u vitella, laħam tal-majjal, laħam tan-nagħaġ u laħam tal-mogħoż, bajd u laħam tat-tjur, biex tittejjeb il-kwalità; biex tiġi promossa l-organizzazzjoni aħjar tal-produzzjoni, tal-ipproċessar u tal-kummerċjalizzazzjoni; biex tiġi ffaċilitata r-reġistrazzjoni ta’ xejriet fil-prezzijiet tas-suq; u biex ikun jista’ jiġi stabbilit tbassir għal żmien qasir u tbassir fit-tul abbażi tal-mezzi tal-produzzjoni użati. 89. Biex titjieb l-operazzjoni tas-suq intern għall-inbejjed, l-Istati Membri għandhom ikunu jistgħu jimplimentaw deċiżjonijiet meħudin minn organizzazzjonijiet interprofessjonali. Madankollu, il-kamp ta’ applikazzjoni ta’ deċiżjonijiet bħal dawn għandu jeskludi prattiki li jistgħu jgħawġu l-kompetizzjoni. 90. Fin-nuqqas ta’ leġiżlazzjoni tal-Unjoni dwar kuntratti bil-miktub, formalizzati, l-Istati Membri jistgħu, fis-sistemi tal-liġijiet tagħhom stess dwar il-kuntratti, jagħmlu użu minn kuntratti obbligatorji bħal dawn bil-kundizzjoni li meta jagħmlu hekk id-dritt tal-Unjoni jitħares u partikolarment li jitħarsu l-funzjonament sewwa tas-suq intern u l-organizzazzjoni komuni tas-suq. Fid-dawl tas-sitwazzjonijiet diversi eżistenti fl-Unjoni kollha, fl-interess tas-sussidjarjetà, deċiżjoni bħal din għandha tibqa’ tittieħed mill-Istati Membri. Madankollu, fis-settur tal-ħalib u prodotti tal-ħalib, biex jiġu żgurati standards minimi xierqa għal kuntratti bħal dawn u l-funzjonament tajjeb tas-suq intern u l-organizzazzjoni komuni tas-suq, għandhom jiġu stabbiliti xi kundizzjonijiet bażiċi għall-użu ta’ kuntratti bħal dawn fil-livell tal-Unjoni. Minħabba li xi kooperattivi tal-ħalib jista’ jkollhom regoli b’effett simili fl-istatuti tagħhom, għall-fini tas-sempliċità huma għandhom jiġu eżenti mir-rekwiżit ta’ kuntratt. Biex jiġi żgurat li kull sistema ta’ dan it-tip tkun effikaċi, din trid tapplika ugwalment meta partijiet intermedji jiġbru l-ħalib mingħand il-bdiewa biex jikkonsenjawh lill-proċessuri. 91. Biex jiġi żgurat l-iżvilupp razzjonali tal-produzzjoni u b’hekk, standard ġust ta’ għajxien għall-bdiewa fil-qasam tal-ħalib u prodotti tiegħu, il-qawwa ta’ negozjar li għandhom il-bdiewa vis-à-vis dik ta’ proċessuri għandha tissaħħaħ, u din għandha twassal għal distribuzzjoni aktar ġusta ta’ valur miżjud tul il-katina ta’ provvista. Għalhekk, biex jinkisbu dawn l-objettivi tal-PAK, għandha tiġi adottata dispożizzjoni skont l-Artikoli 42 u 43(2) tat-Trattat biex l-organizzazzjonijiet ta’ produtturi kostitwiti minn bdiewa fil-qasam tal-ħalib u prodotti tiegħu jew minn assoċjazzjonijiet tagħhom jitħallew jinnegozjaw it-termini ta’ kuntratti, inkluż il-prezz, għal parti mill-produzzjoni jew għall-produzzjoni kollha tal-membri tagħhom li jipproċessaw il-ħalib. Biex tinżamm kompetizzjoni effikaċi fis-suq tal-ħalib u prodotti tiegħu, din il-possibbiltà għandha tkun suġġetta għal limiti kwantitattivi xierqa. 92. Ir-reġistrazzjoni tal-kuntratti kollha ta’ provvista li jikkonċernaw il-ħops prodott fl-Unjoni hija miżura tqila u m’għandhiex titkompla. 93. Biex jiġi żgurat li l-objettivi u r-responsabbiltajiet tal-organizzazzjonijiet ta’ produtturi, assoċjazzjonijiet ta’ organizzazzjonijiet ta’ produtturi, organizzazzjonijiet interprofessjonali u organizzazzjonijiet ta’ operaturi jiġu ddefiniti b’mod ċar biex ikun hemm kontribuzzjoni għall-effikaċja tal-azzjonijiet tagħhom, biex jitqiesu l-ispeċifiċitajiet ta’ kull settur, u biex ikun żgurat il-ħarsien tal-kompetizzjoni u l-funzjonament tajjeb tal-organizzazzjoni komuni tas-suq, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ regoli dwar: l-għanijiet speċifiċi li jistgħu, għandhom jew m’għandhomx ikunu segwiti minn dawn l-organizzazzjonijiet u assoċjazzjonijiet, inklużi derogi minn dawk elenkati f’dan ir-Regolament; ir-regoli ta’ assoċjazzjoni, rikonoxximent, struttura, personalità ġuridika, sħubija, daqs, responsabbiltà u attivitajiet ta’ dawn l-organizzazzjonijiet u assoċjazzjonijiet, l-effetti li jidderivaw minn rikonoxximent, l-irtirar ta’ rikonoxximent u l-fużjonijiet; l-organizzazzjonijiet u assoċjazzjonijiet transnazzjonali; l-esternalizzazzjoni ta’ attivitajiet u l-provvediment ta’ mezzi tekniċi minn organizzazzjonijiet jew assoċjazzjonijiet; il-volum jew il-valur minimu ta’ produzzjoni kummerċjabbli ta’ organizzazzjonijiet u assoċjazzjonijiet; l-estensjoni ta’ ċerti regoli tal-organizzazzjonijiet għal dawk li ma jkunux membri u l-ħlas obbligatorju ta’ sottoskrizzjonijiet minn dawk li ma jkunux membri, inkluża lista ta’ regoli ta’ produzzjoni aktar stretti li jistgħu jkunu estiżi, aktar rekwiżiti fir-rigward ta’ rappreżentanza, id-distretti ekonomiċi konċernati, inkluż skrutinju mill-Kummissjoni tad-definizzjoni tagħhom, perjodi minimi li matulhom ir-regoli għandhom ikunu fis-seħħ qabel ma jiġu estiżi, il-persuni jew l-organizzazzjonijiet li r-regoli jew il-kontribuzzjonijiet jistgħu jkunu applikati għalihom, u ċ-ċirkostanzi li fihom il-Kummissjoni tista’ tesiġi li l-estensjoni ta’ regoli jew il-kontribuzzjonijiet obbligatorji jkunu rrifjutati jew irtirati. 94. Suq uniku jinvolvi sistema ta’ negozjar fil-fruntieri esterni tal-Unjoni. Dik is-sistema ta’ negozjar għandha tinkludi dazji ta’ importazzjoni u rifużjonijiet ta’ esportazzjoni u għandha, fil-prinċipju, tistabbilizza s-suq tal-Unjoni. Is-sistema ta’ negozjar għandha tkun ibbażata fuq l-impenji aċċettati skont iċ-Ċiklu tal-Urugwaj ta’ negozjati kummerċjali multilaterali u fi ftehimiet bilaterali. 95. Il-monitoraġġ ta’ flussi kummerċjali huwa l-ewwel u qabel kollox kwistjoni ta’ mmaniġġjar li għandha tkun indirizzata f’mod flessibbli. Id-deċiżjoni dwar l-introduzzjoni ta’ rekwiżiti ta’ liċenzja għandha tittieħed waqt li titqies il-ħtieġa għal liċenzji għall-immaniġġjar tas-swieq konċernati u, partikolarment, għall-monitoraġġ tal-importazzjonijiet jew l-esportazzjonijiet tal-prodotti inkwistjoni. 96. Biex jitqiesu l-evoluzzjoni tal-kummerċ u l-iżviluppi fis-swieq, l-esiġenzi tas-swieq konċernati u meta jkunu meħtieġa għall-monitoraġġ ta’ importazzjonijiet jew esportazzjonijiet, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward tal-lista tal-prodotti ta’ setturi suġġetti għall-preżentazzjoni ta’ liċenzja ta’ importazzjoni jew ta’ esportazzjoni; u l-każijiet u s-sitwazzjonijiet fejn il-preżentazzjoni ta’ liċenzja ta’ importazzjoni jew ta’ esportazzjoni ma tkunx meħtieġa. 97. Biex jiġu ddefiniti l-elementi ewlenin tas-sistema ta’ liċenzja, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ atti biex: jiġu ddefiniti d-drittijiet u l-obbligi li jidderivaw mil-liċenzja, l-effetti legali tagħha, inkluża l-possibbiltà ta’ tolleranza fir-rigward tat-tħaris tal-obbligu li ssir importazzjoni jew esportazzjoni, u l-indikazzjoni tal-oriġini u l-provenjenza fejn dak ikun obbligatorju; tipprovdi li l-kwistjoni ta’ liċenzja ta’ importazzjoni jew ir-rilaxx fiċ-ċirkolazzjoni libera għandu jkun suġġett għall-preżentazzjoni ta’ dokument maħruġ minn pajjiż terz jew entità li jiċċertifika inter alia l-oriġini, l-awtentiċità u l-karatteristiċi tal-kwalità tal-prodotti; jiġu adottati r-regoli applikabbli għat-trasferiment tal-liċenzja jew, kif ikun meħtieġ, ir-restrizzjonijiet fuq din it-trażmissibbiltà; jiġu adottati r-regoli meħtieġa għall-affidabbiltà u l-effiċjenza tas-sistema ta’ liċenzja u s-sitwazzjonijiet fejn assistenza amministrattiva speċifika bejn l-Istati Membri tkun meħtieġa għall-prevenzjoni jew għat-trattament ta’ każijiet ta’ frodi u irregolaritajiet; u biex jiġu ddeterminati l-każijiet u s-sitwazzjonijiet fejn id-depożitu ta’ garanzija li tiggarantixxi li l-prodotti jkunu importati jew esportati fil-perjodu ta’ validità tal-liċenzja jkun jew ma jkunx meħtieġ. 98. L-elementi essenzjali ta’ dazji doganali applikabbli għal prodotti agrikoli li jirriflettu ftehimiet tad-WTO u ftehimiet bilaterali huma stabbiliti fit-Tariffa Doganali Komuni. Il-Kummissjoni għandu jkollha s-setgħa li tadotta miżuri għall-kalkolu dettaljata ta’ dazji ta’ importazzjoni skont dawk l-elementi essenzjali. 99. Biex ma jitħalliex ikun hemm jew biex tittieħed azzjoni kontra effetti avversi fuq is-suq tal-Unjoni li jistgħu jirriżultaw minn importazzjoni ta’ ċerti prodotti agrikoli, l-importazzjoni ta’ prodotti bħal dawn għandha tkun suġġetta għal ħlas ta’ dazju addizzjonali, sa kemm jiġu ssodisfati ċerti kundizzjonijiet. 100. Biex tiġi żgurata l-effiċjenza tas-sistema ta’ prezzijiet ta’ dħul, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ dispożizzjonijiet għall-inklużjoni ta’ kontroll tal-valur doganali ma’ valur ieħor li ma jkunx il-prezz tal-unità. 101. Ikun xieraq li, b’ċerti kundizzjonijiet, jinfetħu u jkunu amministrati kwoti tariffarji ta’ importazzjoni li jirriżultaw minn ftehimiet internazzjonali konklużi skont it-Trattat jew minn atti oħra. 102. Biex jiġi żgurat aċċess ġust għall-kwantitajiet disponibbli, l-applikazzjoni tal-ftehimiet, impenji u drittijiet tal-Unjoni, u trattament ugwali tal-operaturi fil-kwota tariffarja ta’ importazzjoni, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ atti biex: jiġu ddeterminati l-kundizzjonijiet u r-rekwiżiti ta’ eliġibbiltà li l-operatur ikollu jissodisfa biex jissottometti applikazzjoni skont il-kwota tariffarja ta’ importazzjoni; jiġu adottati dispożizzjonijiet relatati mat-trasferiment ta’ drittijiet bejn l-operaturi u, meta jkun meħtieġ, il-limitazzjonijiet għal trasferiment fl-immaniġġjar tal-kwota tariffarja ta’ importazzjoni; il-parteċipazzjoni fil-kwota tariffarja ta’ importazzjoni issir suġġetta għad-depożitu ta’ garanzija; jiġu adottati d-dispożizzjonijiet kollha meħtieġa għal kwalunkwe speċifiċità, rekwiżit jew restrizzjoni partikolari applikabbli għall-kwota tariffarja kif stabbilita fil-ftehim internazzjonali jew f’att ieħor konċernat. 103. Prodotti agrikoli jistgħu f’ċerti każijiet jibbenefikaw minn trattament speċjali għall-importazzjoni f’pajjiżi terzi jekk il-prodotti jkunu konformi ma’ ċerti speċifikazzjonijiet u/jew kundizzjonijiet dwar prezzijiet. Kooperazzjoni amministrattiva bejn l-awtoritajiet fil-pajjiż terz importatur u l-Unjoni hija meħtieġa biex tiġi żgurata l-applikazzjoni korretta ta’ sistema bħal din. Għal dak il-fini, il-prodotti għandhom ikunu akkumpanjati minn ċertifikat maħruġ mill-Unjoni. 104. Biex jiġi żgurat li prodotti li jiġu esportati jkunu jistgħu jibbenefikaw minn trattament speċjali għall-importazzjoni f’pajjiż terz jekk ċerti kundizzjonijiet jiġu ssodisfati, skont ftehimiet konklużi mill-Unjoni skont l-Artikolu 218 tat-Trattat, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward tal-ħtieġa li l-awtoritajiet kompetenti tal-Istati Membri, meta jintalbu u wara kontrolli xierqa, joħorġu dokument li jiċċertifika li l-kundizzjonijiet ikunu ssodisfati. 105. Is-sistema ta’ dazji doganali tagħmilha possibbli li ma jintużawx il-miżuri l-oħra kollha ta’ protezzjoni fil-fruntieri esterni tal-Unjoni. Is-suq intern u l-mekkaniżmu doganali jistgħu, f’ċirkostanzi eċċezzjonali, jirriżultaw inadegwati. F’każijiet bħal dawn, biex is-suq tal-Unjoni ma jitħalliex mingħajr difiża kontra t-taqlib li jista’ jinqala’, l-Unjoni għandha tkun tista’ tieħu l-miżuri kollha meħtieġa mingħajr dewmien. Miżuri bħal dawn għandhom ikunu konformi mal-impenji internazzjonali tal-Unjoni. 106. Għandha tiġi pprovduta l-possibbiltà li jkun ipprojbit l-użu ta’ arranġamenti ta’ proċessar attiv u passiv. Ikun, għalhekk, xieraq li f’sitwazzjonijiet bħal dawn tkun tista’ ssir is-sospensjoni tal-użu ta’ arranġamenti ta’ proċessar attiv u passiv. 107. Dispożizzjonijiet għall-għoti ta’ rifużjonijiet ta’ esportazzjoni lil pajjiżi terzi, ibbażati fuq id-differenza bejn prezzijiet fl-Unjoni u dawk fuq is-suq dinji, u li jkunu fil-limiti stabbiliti skont l-impenji magħmulin fid-WTO, għandhom iservu biex jissalvagwardjaw il-parteċipazzjoni tal-Unjoni fil-kummerċ internazzjonali f’ċerti prodotti li jaqgħu fl-ambitu ta’ dan ir-Regolament. L-esportazzjoni ssussidjata għandha tkun suġġetta għal limiti f’termini ta’ valur u kwantità. 108. Il-konformità mal-limiti f’termini ta’ valur għandha tkun żgurata fiż-żmien meta r-rifużjonijiet ta’ esportazzjoni jiġu ffissati permezz tal-monitoraġġ ta’ ħlasijiet skont ir-regoli li jikkonċernaw il-Fond Agrikolu Ewropew ta’ Garanzija. Il-monitoraġġ jista’ jiġi ffaċilitat bl-iffissar obbligatorju bil-quddiem tal-ħlas ta’ rifużjonijiet ta’ esportazzjoni, waqt li titħalla l-possibbiltà, fil-każ ta’ rifużjonijiet divrenzjati, ta’ tibdil fid-destinazzjoni speċifikata f’żona ġeografika li għaliha tapplika rata unika ta’ rifużjoni ta’ esportazzjoni. Fil-każ ta’ bidla fid-destinazzjoni, ir-rifużjoni ta’ esportazzjoni applikabbli għad-destinazzjoni attwali għandha titħallas b’limitu massimu fuq l-ammont applikabbli għad-destinazzjoni ffissat minn qabel. 109. Il-konformità mal-limiti ta’ kwantità għandha tkun żgurata permezz ta’ sistema ta’ monitoraġġ affidabbli u effikaċi. Għal dan il-fini, l-għoti ta’ rifużjonijiet ta’ esportazzjoni għandu jkun suġġett għal liċenzja ta’ esportazzjoni. Ir-rifużjonijiet ta’ esportazzjoni għandhom jingħataw sal-limiti disponibbli, li jkun jiddependi mis-sitwazzjoni partikolari ta’ kull prodott ikkonċernat. Eċċezzjonijiet għal dik ir-regola għandhom ikunu permessi biss għal prodotti pproċessati mhux elenkati fl-Anness I għat-Trattat, li għalihom ma japplikawx limiti ta’ volum. Għandha ssir dispożizzjoni għal deroga minn konformità stretta ma’ regoli ta’ mmaniġġjar fejn l-esportazzjonijiet li jibbenefikaw minn rifużjonijiet ta’ esportazzjoni x’aktarx li ma jaqbżux il-kwantità stabbilita. 110. Fil-każ ta’ esportazzjoni ta’ annimali tal-ifrat ħajjin, għandha ssir dispożizzjoni li biha r-rifużjonijiet ta’ esportazzjoni jingħataw u jitħallsu biss jekk jiġu ssodisfati d-dispożizzjonijiet stabbiliti fil-leġiżlazzjoni tal-Unjoni fir-rigward tal-benessri tal-annimali, partikolarment dawk li jikkonċernaw il-protezzjoni ta’ annimali waqt it-trasport. 111. Biex tiġi żgurata l-ugwaljanza ta’ aċċess għar-rifużjonijiet ta’ esportazzjoni għal esportaturi ta’ prodotti agrikoli koperti minn dan id-dokument, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward tal-applikazzjoni ta’ ċerti regoli dwar prodotti agrikoli għal prodotti esportati fl-għamla ta’ oġġetti pproċessati. 112. Biex l-esportaturi jiġu mħeġġa jissodisfaw il-kundizzjonijiet tal-benessri tal-annimali u biex l-awtoritajiet kompetenti jkunu jistgħu jivverifikaw l-infiq korrett għal rifużjonijiet ta’ esportazzjoni fejn dawn ikunu b’kundizzjoni li jiġu ssodisfati r-rekwiżiti għall-benessri tal-annimali, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ rekwiżiti ta’ benessri tal-annimali ’il barra mit-territorju doganali tal-Unjoni, inkluż l-użu ta’ partijiet terzi indipendenti. 113. Biex ikun żgurat li l-operaturi iħarsu l-obbligi tagħhom meta jipparteċipaw fi proċeduri tal-offerti, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward tal-iffissar tar-rekwiżit primarju għal rilaxx ta’ garanziji għal rifużjonijiet ta’ esportazzjoni mogħtija permezz ta’ offerti. 114. Biex il-piż amministrattiv għall-operaturi u l-awtoritajiet jiġi mminimizzat, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ atti biex jiġu stabbiliti limiti li f’livelli taħthom jista’ ma jkunx meħtieġ l-obbligu li tinħareġ jew li tiġi ppreżentata liċenzja ta’ esportazzjoni, u biex jiġu ffissati destinazzjonijiet jew operazzjonijiet fejn eżenzjoni mill-obbligu li tiġi ppreżentata liċenzja ta’ esportazzjoni tista’ tiġi ġġustifikata u tippermetti, f’sitwazzjoni ġustifikata, li jingħataw liċenzji ta’ esportazzjoni ex-post. 115. Biex jitqiesu sitwazzjonijiet prattiċi li jiġġustifikaw eliġibbiltà sħiħa jew parzjali għal rifużjonijiet ta’ esportazzjoni, u biex l-operaturi jiġu megħjunin jgħaqqdu l-perjodu bejn l-applikazzjoni għall-ħlas finali tar-rifużjoni ta’ esportazzjoni u l-ħlas finali tal-istess, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ miżuri li jikkonċernaw: data oħra għar-rifużjoni; il-konsegwenzi tal-ħlas tar-rifużjoni ta’ esportazzjoni meta l-kodiċi jew id-destinazzjoni tal-prodott imsemmija fil-liċenzja ma jkunux konformi mal-prodott jew destinazzjoni attwali; ħlas bil-quddiem għal rifużjonijiet ta’ esportazzjoni, inklużi l-kundizzjonijiet għad-depożitu u r-rilaxx ta’ garanzija; verifiki u prova meta jkunu jeżistu dubji dwar id-destinazzjoni attwali tal-prodotti, inkluża l-opportunità għall-importazzjoni mill-ġdid fit-territorju doganali tal-Unjoni; destinazzjonijiet ittrattati bħala esportazzjonijiet mill-Unjoni, u inklużjoni ta’ destinazzjonijiet fit-territorju doganali tal-Unjoni eliġibbli għal rifużjonijiet ta’ esportazzjoni. 116. Biex jiġi żgurat li prodotti li jibbenefikaw minn rifużjonijiet ta’ esportazzjoni jiġu esportati mit-territorju doganali tal-Unjoni u biex jiġi evitat li ma jintbagħtux lura f’dak it-territorju, u biex jiġi mminimizzat il-piż amministrattiv għall-operaturi meta jiġġeneraw u jissottomettu prova li prodotti li jattiraw rifużjoni jkunu waslu f’pajjiż ta’ destinazzjoni għal rifużjonijiet divrenzjati, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ miżuri li jikkonċernaw: l-iskadenza li qabilha għandu jkun iffinalizzat il-ħruġ mit-territorju doganali tal-Unjoni, inkluż iż-żmien għal dħul mill-ġdid temporanju; l-ipproċessar li prodotti li jibbenefikaw minn rifużjonijiet ta’ esportazzjoni għandhom jgħaddu minnu matul dak il-perjodu; il-prova ta’ wasla f’destinazzjoni għal rifużjonijiet divrenzjati; il-limiti ta’ rifużjoni u l-kundizzjonijiet li bihom esportaturi jistgħu jkunu eżenti milli jġibu prova bħal dik; u l-kundizzjonijiet għall-approvazzjoni ta’ prova ta’ wasla f’destinazzjoni għal rifużjonijiet divrenzjati minn partijiet terzi indipendenti. 117. Biex jitqiesu l-ispeċifiċitajiet tas-setturi differenti, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward ta’ rekwiżiti u kundizzjonijiet speċifiċi għall-operaturi u fir-rigward tal-prodotti eliġibbli għal rifużjoni ta’ esportazzjoni, inklużi, partikolarment, id-definizzjoni u l-karatteristiċi tal-prodotti, u biex jiġu stabbiliti l-koeffiċjenti għall-finijiet tal-kalkolu ta’ rifużjonijiet ta’ esportazzjoni. 118. Biex għelejjel illegali ma jitħallewx ifixklu s-suq tal-qanneb u l-fibra, dan ir-Regolament għandu jipprovdi għal spezzjonijiet ta’ importazzjoni ta’ qanneb u żerriegħa tal-qanneb biex jiġi żgurat li dawn il-prodotti joffru ċerti garanziji fir-rigward ta’ kontenut ta’ tetraidrokannabinol. Barra minn hekk, l-importazzjoni ta’ żerriegħa tal-qanneb maħsuba għal użi minbarra żriegħ għandha tibqa’ suġġetta għal sistema ta’ kontrolli li tipprovdi għall-awtorizzazzjoni tal-importaturi kkonċernati. 119. Prezzijiet minimi ta’ esportazzjoni għall-basal li jagħmel il-fjur m’għadhomx aktar utli u għandhom jiġu aboliti. 120. Skont l-Artikolu 42 tat-Trattat, id-dispożizzjonijiet tat-Trattat fir-rigward tal-kompetizzjoni għandhom japplikaw għall-produzzjoni u l-kummerċ ta’ prodotti agrikoli biss skont kemm ikun determinat mil-leġiżlazzjoni tal-Unjoni fil-qafas tal-Artikolu 43(2) u (3) tat-Trattat u skont il-proċedura stabbilita hemmhekk. 121. Ir-regoli dwar il-kompetizzjoni relatati mal-ftehimiet, deċiżjonijiet u prattiki msemmija fl-Artikolu 101 tat-Trattat u mal-abbuż ta’ pożizzjonijiet dominanti għandhom jiġu applikati għall-produzzjoni ta’ prodotti agrikoli u l-kummerċ fihom, sa kemm l-applikazzjoni tagħhom ma tipperikolax l-ilħiq tal-objettivi tal-PAK. 122. Għandu jitħalla jkun hemm approċċ speċjali fil-każ ta’ organizzazzjonijiet ta’ bdiewa jew ta’ produtturi jew assoċjazzjonijiet tagħhom li l-objettiv tagħhom ikun il-produzzjoni konġunta jew il-kummerċjalizzazzjoni ta’ prodotti agrikoli jew l-użu ta’ faċilitajiet konġunti, sa kemm din l-azzjoni konġunta ma teskludix il-kompetizzjoni jew tipperikola l-kisba tal-objettivi tal-Artikolu 39 tat-Trattat. 123. Għandu jitħalla jkun hemm approċċ speċjali fir-rigward ta’ ċerti attivitajiet ta’ organizzazzjonijiet interprofessjonali bil-kundizzjoni li dawn ma jwasslux biex is-swieq jinqasmu f’partijiet, ma jaffettwawx l-operazzjoni soda tal-OKS, ma jgħawġux jew ma jeliminawx il-kompetizzjoni, ma jġibux magħhom l-iffissar tal-prezzijiet jew ma joħolqux diskriminazzjoni. 124. L-għoti ta’ għajnuna nazzjonali jipperikola t-tħaddim sewwa tas-suq uniku. Għalhekk id-dispożizzjonijiet tat-Trattat li jirregolaw l-għajnuna mill-Istat għandhom, bħala regola ġenerali, japplikaw għall-prodotti agrikoli. F’ċerti sitwazzjonijiet, jistgħu jsiru xi eċċezzjonijiet. Fejn japplikaw dawn l-eċċezzjonijiet, il-Kummissjoni għandha tkun f’qagħda li tfassal lista ta’ għajnuna nazzjonali eżistenti, ġdida jew proposta, li tagħmel osservazzjonijiet xierqa lill-Istati Membri u li tipproponi miżuri adatti. 125. Minħabba s-sitwazzjoni ekonomika speċifika tal-produzzjoni u l-kummerċjalizzazzjoni ta’ renni u prodotti tar-renni, il-Finlandja u l-Iżvezja għandhom ikomplu jagħtu pagamenti nazzjonali f’dak ir-rigward. 126. Biex jiġu indirizzati każijiet ta’ kriżi ġġustifikati anke wara t-tmiem tal-perjodu tranżizzjonali, fl-2012, fir-rigward tal-miżura ta’ appoġġ għad-distillazzjoni pprovduta skont il-programmi ta’ appoġġ, l-Istati Membri għandhom ikunu jistgħu jipprovdu pagamenti nazzjonali għal distillazzjoni ta’ kriżi f’limitu baġitarju globali ta’ 15 % tal-valur rispettiv tal-baġit annwali rilevanti tal-Istat Membru għall-programm tiegħu ta’ appoġġ nazzjonali. Qabel ma jingħataw, dawn il-pagamenti nazzjonali għandhom jiġu nnotifikati lill-Kummissjoni u approvati skont dan ir-Regolament. 127. Id-dispożizzjonijiet dwar il-primjum għall-qlugħ ta’ dwieli u ċerti miżuri skont programmi ta’ appoġġ għall-inbid m’għandhomx minnhom infushom jipprekludu l-pagamenti nazzjonali għall-istess finijiet. 128. Fil-Finlandja, it-tkabbir tal-pitravi huwa suġġett għal kundizzjonijiet ġeografiċi u klimatiċi partikolari li jolqtu ħażin lis-settur lil hinn mill-effetti ġenerali tar-riforma taz-zokkor. Dak l-Istat Membru għandu, għalhekk, ikun awtorizzat, fuq bażi permanenti, li jagħti pagamenti nazzjonali lill-produtturi tal-pitravi tiegħu. 129. L-Istati Membri għandhom jitħallew ikomplu jagħtu pagamenti nazzjonali għall-ġewż kif ipprovdut attwalment skont l-Artikolu 120 tar-Regolament (KE) Nru 73/2009 biex itaffu l-effetti ta’ diżakkoppjar tal-iskema ta’ għajnuna preċedenti tal-Unjonigħall-ġewż. Għaċ-ċarezza, minħabba li dak ir-Regolament għandu jitħassar, il-provvediment għall-pagamenti nazzjonali għandu jsir f’dan ir-Regolament. 130. Ir-restrizzjonijiet għaċ-ċirkolazzjoni libera li jirriżultaw mill-applikazzjoni ta’ miżuri maħsubin biex jikkumbattu t-tixrid ta’ mard tal-annimali jistgħu jikkawżaw diffikultajiet fis-suq fi Stat Membru wieħed jew aktar. L-esperjenza turi li t-tfixkil serju fis-suq bħal meta l-konsum jonqos jew il-prezzijiet jinżlu b’mod sinifikanti jista’ jkun dovut għal telf ta’ fiduċja tal-konsumaturi minħabba s-saħħa pubblika jew ir-riskji għas-saħħa tal-annimali jew tal-pjanti. Fid-dawl tal-esperjenza miksuba, il-miżuri dovuti għat-telf ta’ fiduċja tal-konsumaturi għandhom jiġu estiżi għall-proditti tal-pjanti. 131. Il-miżuri eċċezzjonali ta’ appoġġ għas-suq tal-laħam taċ-ċanga u l-vitella, ħalib u prodotti tal-ħalib, laħam tal-majjal, laħam tan-nagħaġ u laħam tal-mogħoż, bajd u laħam tat-tjur, għandhom ikunu relatati direttament ma’ miżuri sanitarji u veterinarji adottati biex jikkumbattu t-tixrid ta’ mard. Dawn għandhom jittieħdu fuq talba tal-Istati Membri biex jiġi evitat tfixkil serju fis-swieq. 132. Għandhom jiġu pprovduti miżuri speċjali ta’ intervent biex tittieħed reazzjoni effiċjenti u effikaċi kontra theddid ta’ tfixkil fis-swieq. Il-kamp ta’ applikazzjoni ta’ dawk il-miżuri għandu jiġi ddefinit. 133. Biex tittieħed reazzjoni effiċjenti u effikaċi kontra t-theddid ta’ tfixkil fis-swieq ikkawżat minn żidiet fil-prezzijiet jew meta l-prezzijiet jinżlu b’mod sinifikanti fi swieq interni u esterni, jew minn kwalunkwe fattur ieħor li jolqot lis-suq, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward tal-miżuri meħtieġa għas-settur ikkonċernat, inkluż, fejn ikun meħtieġ, miżura biex jiġu estiżi jew immodifikati l-kamp ta’ applikazzjoni, il-perjodu ta’ kemm idumu fis-seħħ jew aspetti oħra ta’ miżuri oħra kif ipprovdut skont dan ir-Regolament, jew biex jiġu sospiżi dazji ta’ importazzjoni għalkollox jew parzjalment, inkluż għal ċerti kwantitajiet u/jew perjodi. 134. Il-Kummissjoni għandha tkun awtorizzata tadotta l-miżuri meħtieġa li tirriżolvi problemi speċifiċi f’każ ta’ emerġenza. 135. Impriżi, Stati Membri u/jew pajjiżi terzi jistgħu jiġu meħtieġa jissottomettu komunikazzjonijiet għall-finijiet tal-applikazzjoni ta’ dan id-dokument, jimmonitorjaw, janalizzaw u jimmaniġġjaw is-suq fi prodotti agrikoli, jiżguraw it-trasparenza tas-suq, il-funzjonament sewwa tal-miżuri tal-PAK, jiċċekkjaw, jikkontrollaw, jimmonitorjaw, jevalwaw u jawditjaw miżuri tal-PAK, u jimplimentaw ftehimiet internazzjonali, inklużi rekwiżiti ta’ notifika skont dawk il-ftehimiet. Biex jiġi żgurat approċċ armonizzat, razzjonalizzat u simplifikat, il-Kummissjoni għandu jkollha s-setgħa li tadotta l-miżuri kollha meħtieġa fir-rigward ta’ komunikazzjonijiet. B'dan għandha tqis il-ħtiġijiet tad-dejta u s-sinerġiji bejn l-għejun potenzjali tad-dejta. 136. Biex il-komunikazzjonijiet isiru malajr, b’mod effiċjenti u jkunu eżatti u kosteffikaċi, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward tan-natura u t-tip tal-informazzjoni li trid tiġi nnotifikata; il-metodi ta’ notifika; ir-regoli relatati mad-drittijiet ta’ aċċess għall-informazzjoni jew għal sistemi ta’ informazzjoni magħmulin disponibbli; u l-kundizzjonijiet u l-mezzi ta’ pubblikazzjoni tal-informazzjoni. 137. Japplikaw il-leġiżlazzjoni tal-Unjoni dwar il-protezzjoni tal-individwi fir-rigward tal-ipproċessar tad-dejta personali u tal-moviment ħieles ta' din id-dejta, partikolament id-Direttiva tal-Parlament Ewropew u tal-Kunsill 95/46/KE tal-24 ta’ Ottubru 1995 dwar il-protezzjoni ta’ individwi fir-rigward tal-ipproċessar ta’ data [dejta] personali u dwar il-moviment liberu ta’ dik id-data [dejta] u r-Regolament (KE) Nru 45/2011 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' data [dejta] personali mill-istituzzjonijiet u l-korpi tal-Komunità u dwar il-movement liberu ta' dak id-data [dejta] 138. Fondi għandhom jiġu ttrasferiti mir-Riżerva għall-kriżijiet fis-settur agrikolu skont il-kundizzjonijiet u l-proċedura msemmija fil-paragrafu 14 tal-Ftehim Interistituzzjonali bejn il-Parlament Ewropew, il-Kunsill u l-Kummissjoni dwar il-kooperazzjoni fi kwistjonijiet baġitarji u dwar l-immaniġġjar finanzjarju sod[18], u għandu jiġi ċċarat li dan ir-Regolament hu l-att bażiku applikabbli. 139. Biex tiġi żgurata tranżizzjoni mingħajr diffikultajiet mill-arranġamenti pprovduti fir-Regolament (UE) Nru [COM(2010)799] għal dawk stabbiliti f’dan ir-Regolament, is-setgħa li jiġu adottati ċerti atti skont l-Artikolu 290 tat-Trattat għandha tkun iddelegata lill-Kummissjoni fir-rigward tal-miżuri meħtieġa, partikolarment dawk meħtieġa biex ikunu protetti d-drittijiet akkwiżiti u l-aspettattivi leġittimi ta’ impriżi. 140. L-użu ta’ proċedura ta’ urġenza għandu jkun irriżervat għal każijiet eċċezzjonali fejn ikun hemm prova li l-użu jkun meħtieġ biex tittieħed reazzjoni effiċjenti u effikaċi kontra theddid ta’ tfixkil fis-swieq jew fejn it-tfixkil fis-swieq ikun qed iseħħ L-għażla ta’ proċedura ta’ urġenza għandha tkun ġustifikata u l-każijiet li fihom il-proċedura ta’ urġenza għandha tintuża għandhom jiġu speċifikati. 141. Biex jiġu żgurati kundizzjonijiet uniformi għall-implimentazzjoni ta’ dan ir-Regolament, għandhom jiġu kkonferiti setgħat ta’ implimentazzjoni fuq il-Kummissjoni. Dawk is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[19]. 142. Il-proċedura ta’ eżami għandha tintuża għall-adozzjoni tal-atti li jimplimentaw ir-Regolament minħabba li dawk l-atti għandhom rabta mal-PAK kif imsemmi fil-punt (ii) tal-Artikolu 2(2)(b) tar-Regolament (UE) Nru 182/2011. Madankollu, il-proċedura konsultattiva għandha tintuża għall-adozzjoni tal-atti li jimplimentaw dan ir-Regolament fir-rigward ta’ kwistjonijiet ta’ kompetizzjoni, peress li l-proċedura konsultattiva tintuża għall-adozzjoni ta’ atti li jimplimentaw il-liġi tal-kompetizzjoni inġenerali. 143. Il-Kummissjoni għandha tadotta minnufih l-atti ta’ implimentazzjoni applikabbli fejn, jekk f’każijiet ġustifikati kif xieraq ikunu jeħtieġu hekk bażijiet imperattivi ta' urġenza, li jkunu relatati ma’ adozzjoni, emenda jew revoka ta’ miżuri ta’ salvagwardja tal-Unjoni, ma’ sospensjoni tal-użu ta’ arranġamenti ta’ pproċessar jew ta’ pproċessar attiv jew passiv, jekk meħtieġ biex ikun hemm reazzjoni imm